Penunggang motosikal maut dibaling batu
Oleh KOSMO!

8 April 2023, 5:00 pm
BANGKOK – Seorang lelaki berusia 18 tahun meninggal dunia di hospital selepas dua samseng membaling batu ke arahnya ketika dia menunggang motosikal di wilayah Satun, Thailand, lapor laman berita Thaiger semalam.
Kullatat Tohem dikejarkan ke hospital pada 2 April lalu akibat kecederaan serius di kepala. Dia dirawat sebelum meninggal dunia petang semalam.
Menurut saudaranya, Kullatat mengalami kerosakan otak dan tidak bertindak balas terhadap rawatan.
Dua suspek, Fasol Tonyale dan Natthakit Dorla menyerah diri di Balai Polis Mueang Stun pada 4 April lalu.
Fasol menafikan semua dakwaan tetapi dipenjarakan selama 12 hari sebelum dibicarakan di mahkamah. Situasi Natthakit lebih ringan kerana dia seorang remaja.
Mereka didakwa melanggar Seksyen 297 Undang-undang Jenayah dengan melakukan kecederaan pada anggota badan hingga menyebabkan kecederaan parah kepada mangsa.

Hukumannya ialah penjara enam bulan hingga 10 tahun dan denda 10,000 baht (RM1,277) hingga 200,000 baht (RM25,550).
Menerusi temu bual oleh MGR Online, isteri Fasol mendakwa bahawa suami dan rakan-rakannya mempunyai konflik sebelum ini dengan Kullatat.
Kullatat dan rakan-rakannya pernah memasuki rumah mereka untuk mencabar suaminya melawan mereka.
Wanita itu mendakwa suaminya tidak berniat membunuh mangsa dan tindakan itu bertujuan untuk mempertahankan diri. – Agensi


Perak komited naik taraf kemudahan mahu tarik ramai pelabur
Oleh WAT KAMAL ABAS

8 April 2023, 3:59 pm
TAIPING – Kerajaan Perak telah menaik taraf pelbagai perkara sebagai persediaan bagi menarik lebih ramai pelabur luar negara untuk membuat pelaburan di negeri ini.
Menteri Besar Perak, Datuk Seri Saarani Mohamad berkata, Mesyuarat Exco dan Jawatankuasa Pelaburan yang lalu, kerajaan negeri telah memperingatkan agar semua Pihak Berkuasa Tempatan (PBT), pihak -pihak berkaitan seperti Tenaga Nasional Berhad (TNB), Lembaga Air Perak (LAP) dan beberapa agensi lain untuk terlibat secara proaktif dalam mengamalkan piagam mesra pelabur.
“Pada mesyuarat yang lalu, kita telah beritahu kepada mereka yang terlibat agar sentiasa mesra pelanggan dan juga memastikan segala keperluan utama seperti bekalan elektrik, air dan sebagainya hendaklah mencukupi.
“Kita juga turut meminta agar menaik taraf sistem masing-masing bagi memudahkan urusan para pelabur dan setakat ini semuanya telah dilakukan cumanya perkara yang membabitkan hak milik tanah,i anya mengambil sedikit masa,” katanya kepada pemberita selepas Program Bantuan Meriah Raya Sejahtera Bersama Kerajaan Negeri Perak di Pusat Pakaian Hari-Hari Cawangan Kamuning di sini hari ini.
Menurutnya, berkaitan lesen perniagaan dan peraturan PBT, kita nasihatkan untuk sentiasa memudahkan urusan pelabur seperti permintaan Perdana Menteri, Datuk Seri Anwar Ibrahim sebelum ini.
Tambahnya di Perak terdapat pelbagai jenis bentuk pelaburan dan antara yang terbesar adalah dalam bidang automotif iaitu Proton Geely di Proton City selain perusahaan sarung tangan di beberapa tempat di negeri ini. – KOSMO! ONLINE


Juadah tertinggal, remaja nekad masuk rumah ikut jeriji tingkap
Oleh NURUL IRDINA SUMALI

8 April 2023, 5:16 pm
PETALING JAYA – Gara-gara juadah berbuka puasa tertinggal di dalam rumah serta pintu berkunci, seorang lelaki nekad masuk ke dalam biliknya melalui jeriji tingkap.
Menerusi satu hantaran video oleh Paan Kecewa, menunjukkan setelah puas mencuba, remaja lelaki berkenaan akhirnya berjaya memasuki bilik tersebut untuk mengambil juadah.
Video tersebut meraih minat orang ramai dan rata-rata hairan bagaimana kepala remaja lelaki tersebut boleh melepasi jeriji tingkap yang kecil itu.
“Abang, macam mana abang buat. Kalau saya mesti tak muat masuk ikut jeriji tu,” komen Amsyar Iskandar.
Bukan itu sahaja, ada juga pengguna berasa musykil kerana rumah yang diduduki remaja berkenaan tidak mempunyai cermin tingkap dan hanya ada jeriji sahaja.
“Masalahnya kenapa tingkap dia semua tak ada cermin. Malam-malam tidur tak ada nyamuk ke?,” soal Fatien Najwa.

“Wah, ada penampakan Cicak Man tengah menyelamatkan makanan dan bukakan pintu,” seloroh Shasha.
Perkongsian itu kini tular di aplikasi TikTok sehingga mencecah 30,400 tanda suka, 173 komen dan 685 perkongsian. – KOSMO! ONLINE


Ugut bakar kereta selepas gagal dalam percintaan
Oleh AZMI NORDIN

8 April 2023, 2:41 pm
AMPANG JAYA – Seorang lelaki bertindak mengugut membakar kereta dan mencederakan bekas kekasihnya selepas hasrat ingin meneruskan hubungan percintaan ditentang wanita terbabit.
Awalnya, wanita berusia 27 tahun itu berada yang berada di kediamannya di Pandan Perdana, di sini sebelum dihubungi suspek berusia 42 tahun pada pukul 8.30 malam, kelmarin.
Dalam panggilan telefon itu, suspek mengugut ingin merosakkan kenderaan dan mencederakan mangsa jika bertemu.
Bimbang dengan keselamatan dirinya kemudian mangsa tampil membuat laporan di Balai Polis Pandan Indah untuk tindakan selanjutnya.
Ketua Polis Selangor, Datuk Hussein Omar Khan berkata, bertindak atas maklumat kes ugutan jenayah di sebuah rumah Pandan Perdana, di sini, sepasukan polis dari Bahagian Siasatan Jenayah Daerah Ampang Jaya membuat tangkapan ke atas seorang lelaki di sebuah Residensi di Kuala Lumpur, di sini, kelmarin.
“Semakan rekod jenayah lampau mendapati suspek mempunyai 19 rekod jenayah dan tiga daripadanya masih dikehendaki.

“Ujian saringan awal air kencing juga dapati positif dadah jenis THC dan AMP,” katanya ketika dihubungi hari ini.
Beliau berkata, suspek ditahan reman untuk siasatan lanjut mengikut Seksyen 506 Kanun Keseksaan. -KOSMO! ONLINE.


Suhu sejuk di puncak Gunung Kinabalu catat bawah paras beku
Oleh IVAN AMIRUL

8 April 2023, 2:29 pm
KOTA KINABALU – Suhu di bawah paras beku di kawasan puncak Gunung Kinabalu, semalam menyebabkan air di permukaan batu atau kayu membeku dan membentuk kepingan, isikel atau hablur ais.
Taman-Taman Sabah menerusi hantaran di Facebook, Sabah Parks menyatakan suhu antara negatif tiga hingga negatif lima darjah Celsius itu direkodkan antara pukul 2.30 hingga 7 pagi.
Menurut kenyataan sama, fenomena terbabit berlaku dari kawasan Sub Stesen Panalaban, Taman Kinabalu sehingga ke puncak.
“Permukaan batuan granit licin disebabkan pembekuan ais. Semoga pendaki sentiasa berhati-hati sepanjang melakukan aktiviti pendakian dan turun.
“Setakat ini aktiviti pendakian adalah lancar dan terkawal. Tiada kes kecemasan atau kemalangan yang dilaporkan,” katanya. – KOSMO! ONLINE


Bapa rayu bantuan anak sakit di masjid
Oleh NIK NUR IMAN WAHYU

8 April 2023, 2:22 pm
PETALING JAYA – Tindakan seorang bapa menggendong anaknya yang sakit di sebuah masjid bagi meminta bantuan meruntun hati orang ramai.
Dalam video yang dikongsi Farhany Tarmidi memaparkan seorang lelaki dipercayai bukan warganegara bersama seorang kanak-kanak yang kelihatan kurus dan tidak bermaya.
Menurut Farhany, melihat keadaan lelaki berkenaan dan anaknya, terdapat beberapa jemaah masjid yang prihatin menghulurkan sedikit wang kepada mereka.
“Alhamdulillah, semua jemaah nampak terus pergi dekat dia. Ada yang berikan duit. Harap dapat bantu dia tak banyak sikit pun jadi,” ujarnya.
Rata-rata netizen bersimpati dengan nasib dua beranak itu yang diuji di bulan puasa ini.
“Ya Allah, dalam banyak-banyak hal aku tak boleh tengok bila ada budak atau orang yang berlapar. Remuk terus hati. Hal-hal lain tak mengapa lagi,” Nurul Ain.

Perkongsian tersebut memperoleh lebih 800,000 tontonan dan hampir 3,000 komen. – KOSMO! ONLINE


Bantuan e-Wallet RM200 bantu mahasiswa terkesan ekonomi
Oleh NOOR HASLIZA NUSI

8 April 2023, 3:16 pm
GEORGE TOWN – Gabungan Pelajar Melayu Semenanjung (GPMS) menyambut baik usaha kerajaan melalui Bantuan e-Wallet RM200 kepada semua mahasiswa yang turut terkesan dengan peningkatan kos sara hidup ketika ini.
Naib Presiden Siswanya, Muhammad Danial Alimin berkata, usaha kerajaan itu dilihat sebagai satu langkah prihatin dan cakna terhadap nasib rakyat terutama mahasiswa yang tergolong dalam kategori B40.
Menurutnya, banyak manfaat yang diperoleh daripada program yang membantu mahasiswa dalam berbelanja secara norma baharu.
Muhammad Danial.
“Mahasiswa tidak perlu membawa wang secara fizikal untuk membeli sesuatu sebaliknya menggunakan kaedah online (dalam talian) sesuai dengan perkembangan semasa.
“Walaupun jumlah itu tidak besar, GPMS yakin dan percaya buat masa ini sebagai seorang yang bergelar mahasiswa ia amat bermanfaat dan mampu meringankan beban dalam menangani peningkatan kos sara hidup mahasiswa di IPT (institusi pengajian tinggi),” katanya dalam satu kenyataan di sini hari ini.
Salam pada itu, beliau memberitahu lagi, GPMS juga berharap pada masa akan datang kerajaan dapat meneruskan program seumpama ini kepada mahasiswa atau dibuka kepada pelajar yang menuntut di Tingkatan 6.

“Namun ia dipermudahkan lagi kaedah penggunaannya seperti boleh digunakan untuk pembelian secara atas talian dan bukan sekadar offline di tempat-tempat tertentu sahaja.
“Selain itu, GPMS juga berharap agar kerajaan dapat meneruskan usaha-usaha seperti ini bagi meringankan beban mahasiswa yang menuntut di IPTA dan IPTS,” tambahnya.
Semalam, media melaporkan kerajaan akan memperluaskan bantuan e-Wallet 2023 kepada semua mahasiswa di negara ini. – KOSMO! ONLINE


Lewat terima peralatan punca OPV 1 lambat siap
Oleh SITI NOR MAS ERAH AMRAN

8 April 2023, 2:47 pm
GEORGE TOWN – Maritim Malaysia (APMM) dijangka menerima sebuah Kapal Peronda Luar Pesisir pertama (OPV 1) dalam tempoh tiga bulan lagi.
Pemangku Ketua Pengarahnya, Laksamana Madya Maritim Datuk Saiful Lizan Ibrahim berkata, antara punca yang melambatkan penyerahan kapal itu disebabkan kelewatan limbungan TH Heavy Engineering (THHE) Berhad menerima beberapa kelengkapan utama seperti meriam dari Turki dan peralatan bot dari United Kingdom.
Bagaimanapun menurutnya, hasil daripada Lawatan mengejut Menteri Dalam Negeri, Datuk Seri Saifuddin Nasution ke tapak pembinaan Kapal OPV 1 di Limbungan THHE di Pulau Indah mendapati, kapal berkenaan akan dapat disiapkan dan diserahkan kepada pihaknya pada 24 Julai nanti.
“Melihat kepada pembentangan dan taklimat yang disampaikan THHE kepada rombongan (menteri), saya yakin OPV 1 dapat diserahkan kepada kita pada tarikh yang diberikan.
“Selain itu, kapal OPV 2 dan 3 dijangka akan kita terima pada penghujung tahun ini dan awal tahun depan,” katanya kepada pemberita selepas melancarkan Op Khas Pagar Laut di perairan Batu Maung, di sini hari ini.
Terdahulu, media melaporkan mantan Ketua Pengarah Maritim Malaysia, Datuk Mohd. Zubil Mat Som kecewa susulan tiada sebiji kapal OPV yang diterima pihaknya sehingga beliau bersara pada 16 Mac lalu.

Mohd. Zubil memberitahu, mengikut perjanjian awal, dua buah OPV akan diserahkan tahun ini, namun perkembangan baharu menyatakan OPV 1 diserahkan pada Mac manakala OPV 2 pula masih menjadi tanda tanya. – KOSMO! ONLINE


Saya juga terlibat dalam proses pengampunan diraja – Anwar
Oleh MOHAMAD NAUFAL MOHAMAD IDRIS

8 April 2023, 2:36 pm
SHAH ALAM – Perdana Menteri, Datuk Seri Anwar Ibrahim mengakui bahawa beliau antara individu yang terlibat dalam proses pengampunan diraja, atas kapasiti sebagai Perdana Menteri.
Anwar bagaimanapun menjelaskan hanya Yang di-Pertuan Agong sahaja dapat memberikan pengampunan penuh kepada mana-mana individu, termasuk bekas Perdana Menteri, Datuk Seri Najib Tun Razak.
“Proses pengampunan itu dibenarkan kepada sesiapa, Jadi hal ini boleh dibawa (oleh sesiapa).
“Tentunya, mereka perlu mematuhi peraturan yang mana, saya akan ada dalam proses itu,” katanya dalam sidang akhbar selepas melancarkan Program Kita-Untuk-Kita (K2K) di Projek Perumahan Rakyat (PPR) Kampung Baru Hicom, di sini, hari ini.
Beliau mengulas mengenai cadangan permohonan pengampunan diraja yang dipohon Majlis Kerja Tertinggi (MKT) UMNO bagi Najib kepada Yang di-Pertuan Agong, Sultan Abdullah Ri’ayatuddin Al-Mustafa Billah Shah.
Anwar bagaimanapun enggan mengulas lebih kerana tidak mahu membawa perbahasan isu pengampunan dalam konteks awam.

“Saya tidak boleh beri komen lanjut kerana belum lihat lagi permohonan pengampunan yang diminta dan saya baru lihat resolusi yang UMNO nak bawa ini tapi saya tegaskan, hanya Yang di-Pertuan Agong sahaja yang boleh beri pengampunan penuh,” tegasnya.
Sebelum ini, Setiausaha Agung UMNO, Datuk Dr. Asyraf Wajdi Dusuki dipetik berkata permohonan pengampunan itu dibuat setelah mendapati Hakim Besar Sabah dan Sarawak, Datuk Abdul Rahman Sebli menyatakan Najib dinafikan hak untuk mendapatkan perbicaraan yang adil.
Kenyataan itu diberikan Abdul Rahman pada pendengaran semula rayuan Najib bagi menyemak semula sabitan dan hukuman penjara 12 tahun bagi kes menyeleweng RM42 juta dana SRC International Berhad pada 31 Mac lalu. – KOSMO! ONLINE


Muhyiddin tak baca kenyataan saya-Anwar
Oleh MOHAMAD NAUFAL MOHAMAD IDRIS

8 April 2023, 2:57 pm
SHAH ALAM – Perdana Menteri, Datuk Seri Anwar Ibrahim membidas kenyataan Tan Sri Muhyiddin Yassin yang mendakwanya cuai mengeluarkan kenyataan berhubung projek cari gali Petronas di Laut China Selatan, di Dewan Rakyat, Selasa lalu.
Beliau mengesyaki bahawa Pengerusi Perikatan Nasional (PN) itu tidak membaca kenyataan penuhnya berhubung perkara tersebut sambil membuat andaian sendiri.
“Muhyiddin tak baca kenyataan itu yang mana saya cakap, kita akan teruskan projek cari gali Petronas itu, noktah.
“Tak ada langsung saya sebut nak tolak ansur (dengan kerajaan China) dan saya sampaikan mesej ini kepada pemimpin kerajaan China yang beliau (Muhyiddin) tidak sampaikan (ketika menjadi Perdana Menteri),” katanya dalam sidang akhbar selepas melancarkan Program Kita-Untuk-Kita (K2K) di Projek Perumahan Rakyat (PPR) Kampung Baru Hicom, di sini, hari ini.
Sebelum ini, media melaporkan Muhyiddin mengecam Anwar yang dianggapnya cuai dalam memberi kenyataan berhubung isu pertikaian Laut China Selatan selepas Perdana Menteri itu memberitahu Putrajaya terbuka kepada rundingan selepas Beijing membangkitkan projek operasi cari gali Petronas di kawasan laut tersebut.
Dalam perkembangan sama, Anwar menjelaskan kerajaan akan membuat perbincangan dengan kerajaan China berhubung kawasan pertindihan seperti yang didakwa kerajaan negara tersebut. – KOSMO! ONLINE


APMM lancar Op Khas Pagar Laut sempena Aidilfitri
Oleh SITI NUR MAS ERAH AMRAN

8 April 2023, 3:20 pm
GEORGE TOWN – Maritim Malaysia (APMM) mengaktifkan semula Op Khas Pagar Laut di seluruh perairan Malaysia sempena perayaan Aidilfitri, bermula esok sehingga 30 April ini.
Pemangku Ketua Pengarahnya, Laksamana Madya Maritim Datuk Saiful Lizan Ibrahim berkata, operasi yang dilaksanakan sejak 2016 itu bertujuan mengekang dan memerangi aktiviti jenayah rentas sempadan.
“Penjenayah mungkin beranggapan penguatkuasaan undang-undang di musim perayaan agak longgar kerana sebahagian besar petugas keselamatan bercuti bagi merayakan Aidilfitri.
“Waktu inilah mereka akan ambil kesempatan melakukan aktiviti jenayah seperti membawa masuk pendatang asing tanpa izin (PATI), penyeludupan kontraband serta barang-barang kawalan, pencerobohan serta lain-lain jenayah melalui jalan laut.
“Justeru, seramai 800 pegawai dan anggota penguatkuasa ditugaskan dan dilengkapi 45 buah aset bagi melaksanakan rutin rondaan di kawasan perairan negara,” katanya kepada pemberita selepas melancarkan Op Khas Pagar Laut di perairan Batu Maung di sini hari ini.
Saiful Lizan memberitahu lagi, pihaknya turut bersedia menggerakkan aset bagi melaksanakan tugas mencari dan menyelamat sekiranya berlaku insiden kapal atau bot yang dalam perjalanan membawa penumpang asing dari negara ini pulang ke kampung halaman.

“Kita akan memperketatkan kawalan serta mengoptimumkan pengoperasian di kawasan maritim negara terutamanya di sempadan Malaysia dan Thailand serta Indonesia,” tambahnya. – KOSMO! ONLINE


Risau tengok Uyaina ber‘treadmill’ pakai skirt beropol
Oleh MOHAMMAD SHAHEMY AZMI

8 April 2023, 2:28 pm
PETALING JAYA – Tindakan pengacara Uyaina Arshad melakukan aktiviti bersenam dengan berlari di atas mesin treadmill sambil memakai skirt beropol menarik perhatian pengikutnya dalam Instagram.
Rata-rata bimbang keselamatan pengacara itu jika terjatuh kerana memakai pakaian yang tidak bersesuaian sewaktu bersenam.
Menerusi video yang dikongsikan Uyaina dalam Instagram miliknya, pengacara program Wanita Hari Ini itu dilihat sedang berlari di atas mesin treadmill sambil memakai skirt labuh dan beropol daripada jenis fabrik net (jaring).
“Teruskan berusaha. Perjalanan saya masih panjang untuk mendapatkan berat badan idaman. Lagi beberapa kilo sahaja lagi!
“Saya telah melakukan pelbagai cara seperti Zumba, pilates, Muay Thai, berlari dan berjalan. Saya tidak boleh kekal lama untuk satu-satu jenis senaman sahaja sebab cepat bosan,” tulis Uyaina.
Bagaimanapun, tumpuan netizen tertumpu pada pakaian yang dikenakan pengacara berusia 30 tahun itu kerana dianggap tidak sesuai, malah boleh mengundang bahaya pada diri sendiri.

“Kita pula yang risau tengik kain (skirt) tu. Hati-hati. Tak pun cari pakaian sesuai. Ada banyak baju Muslimah yang selesa untuk bersenam,” tegur seorang pengikutnya.
“Tak bahaya ke pakai skirt begitu?” soal seorang lagi pengikutnya.
“Hati-hati, takut tertonggeng nanti,” kata seorang pengguna Instagram.
Menerusi maklumbalas yang ditinggalkan, Uyaina atau nama lengkapnya Saidatul Naseha Uyaina Arshad berkata dia selesa dengan pakaian yang digunakan itu sewaktu bersenam dan meminta peminatnya supaya tidak bimbang atas keselamatan dirinya.
Sekadar info, Uyaina telah mendirikan rumah tangga bersama penyanyi Raja Syahiran pada 20 Disember 2021 dan dikurniakan seorang cahaya kata lelaki pada 8 September 2022 yang diberi nama Raja Urhan. – KOSMO! ONLINE


Pelan pembangunan Kuala Lumpur ditangguh sehingga akhir Mei
Oleh MOHAMAD NAUFAL MOHAMAD IDRIS

8 April 2023, 3:07 pm
SHAH ALAM – Pelan Pembangunan Kuala Lumpur (PPKL) ditangguhkan sehingga akhir Mei bagi membolehkan lebih banyak input diberikan oleh pelbagai pihak.
Perdana Menteri, Datuk Seri Anwar Ibrahim berkata, penangguhan itu dibuat bagi membolehkan pihak kerajaan mendengar idea yang akan diberikan mereka, yang mungkin idea tersebut dapat memperkasakan PPKL.
“Saya telah minta maklumat pelan tersebut diberikan kepada ahli politik, beberapa syarikat pemaju, pertubuhan bukan kerajaan (NGO) dan pakar (dalam hal pembinaan) supaya mereka boleh boleh beri pandangan mereka sehingga akhir Mei.
“Saya beri ruang sebulan lebih untuk diperbaiki sehingga akhir Mei ini,” katanya ketika sidang akhbar selepas melancarkan Program Kita-Untuk-Kita (K2K) di Projek Perumahan Rakyat (PPR) Kampung Baru Hicom di sini, hari ini.
PPKL adalah berasaskan komponen sistem pelan pembangunan yang mengikut peruntukan Akta (Perancangan) Wilayah Persekutuan 1982 (Akta 267).
Kata Anwar bagi projek pembangunan yang telah dirancang pihak swasta di tanah milik mereka sendiri akan diteruskan seperti biasa.

“Di samping itu, (dalam PPKL) gerai baharu akan dibina mengikut piawaian antarabangsa dan kita nak pastikan gerai itu bersih selepas ia digunakan,” ujarnya. – KOSMO! ONLINE


KKM kenal pasti 12 projek sakit di seluruh negara
Oleh IVAN AMIRUL

8 April 2023, 1:28 pm
PAPAR – Sebanyak 12 projek sakit membabitkan hospital serta klinik kesihatan dikenal pasti di seluruh negara.
Menteri Kesihatan, Dr Zaliha Mustafa berkata, jumlah itu termasuklah tiga projek di Sabah iaitu projek naik taraf Hospital Papar, Hospital Beaufort dan Klinik Kesihatan Sikuati manakala selebihnya di Semenanjung.
“Seperti projek naik taraf Hospital Papar ini, ia adalah bukti kerajaan sentiasa komited untuk meningkatkan kualiti perkhidmatan kesihatan demi kesejahteraan rakyat di negeri ini khususnya bagi daerah Papar.
“Pembinaan bangunan baharu Hospital Papar ini akan dapat membantu lebih 100,000 penduduk di daerah ini serta kawasan sekitar bagi mendapatkan rawatan dan perkhidmatan kesihatan yang terbaik dan lebih selesa.
“Projek ini mula dilaksanakan sejak 23 Mei 2017 namun mengalami kelewatan ekoran Covid-19, penyediaan tenaga kerja dan kekurangan material. Bagaimanapun, pembinaan bangunan ini dijangka siap sepenuhnya pada hujung tahun ini mula beroperasi pada Mac 2024,” katanya ketika ditemui media selepas mengadakan lawatan kerja ke Hospital Papar hari ini.
Mengulas lanjut, Zaliha memaklumkan projek naik taraf Hospital Papar diluluskan dengan kos sebanyak RM98.5 juta yang melibatkan pembinaan wad dengan pertambahan 84 katil yang merangkumi wad Pediatrik, wad wanita dan lelaki.

Menurutnya, perkhidmatan yang bakal disediakan kepada pesakit termasuk kecemasan dan trauma, pengimejan (X-Ray), farmasi satelit, dewan pembedahan dan beberapa perkhidmatan lain yang berkaitan. – KOSMO! ONLINE


Dua maut, kereta dinaiki langgar pokok sebelum jatuh sungai
Oleh ADNAN IBRAHIM

8 April 2023, 1:38 pm
BATU PAHAT – Dua lelaki disahkan meninggal dunia selepas kenderaan dinaiki terbabas dan terjunam ke dalam Sungai Parit Kuari di Parit Raja di sini pagi hari ini.
Ketua Polis Daerah Batu Pahat, Asisten Komisioner Ismail Dollah berkata, kejadian yang berlaku kira-kira pukul 6.30 pagi di Kilometer 6, Jalan Parit Botak – Ayer Hitam itu melibatkan mangsa berusia 21 dan 22 tahun.
Katanya, hasil siasatan awal mendapati kejadian berlaku ketika kedua-dua mangsa dalam perjalanan daripada Parit Tengah menuju ke Ayer Hitam.
“Sebaik sampai di lokasi, kereta dinaiki dikatakan hilang kawalan dan terbabas ke sebelah kanan jalan seterusnya melanggar satu papan tanda sebelum terjatuh ke dalam Sungai Parit Kuari.
“Susulan itu, Pasukan Bomba dan Penyelamat dari Balai Bomba Ayer Hitam dikejarkan ke lokasi untuk membantu mengeluarkan mangsa yang terperangkap di dalam kereta,” katanya melalui kenyataan hari ini.
Menurut Ismail lagi, punca sebenar kematian masih belum di kenal pasti, mayat kedua-dua mangsa dirujuk ke Hospital Sultanah Nora Ismail untuk proses bedah siasat dan kes disiasat mengikut Seksyen 41 (1) Akta Pengangkutan Jalan (APJ) 1987.

Sementara itu, Komander Operasi dari BBP Ayer Hitam, Penolong Penguasa Bomba Mohd Shamin Mohamed Salikin berkata, seramai tujuh anggota dibantu sebuah jentera Fire Rescue Tender (FRT) dikejarkan ke tempat kejadian.
“Terdapat dua lelaki dewasa terperangkap dalam kereta itu ketika bomba sampai lokasi kejadian. Tindakan operasi mengeluarkan mangsa dengan menggunakan peralatan khas sehingga selesai.
“Kedua-dua mangsa telah disahkan meninggal dunia di lokasi kejadian oleh pembantu pegawai perubatan yang hadir. Mayat kemudian diserahkan kepada pihak polis untuk tindakan selanjutnya,” ujarnya – KOSMO! ONLINE.


RM35 juta baiki PPR rosak, bermasalah
Oleh MOHAMAD NAUFAL MOHAMAD IDRIS

8 April 2023, 1:04 pm
SHAH ALAM – Kerajaan meluluskan peruntukan segera RM35 juta bagi membaiki kira-kira 10 buah Projek Perumahan Rakyat (PPR) di Kuala Lumpur dan Selangor.
Perdana Menteri, Datuk Seri Anwar Ibrahim berkata, peruntukan tersebut diberikan di bawah Program Kita-Untuk-Kita (K2K).
“Kita anggarkan 10 hingga 12 PPR di Kuala Lumpur dan Selangor yang kita tetapkan kategori yang bermasalah.
“Peruntukkan itu bagi membolehkan masalah seperti paip, lampu rosak dan lain-lain lagi dapat diatasi segera,” katanya dalam sidang akhbar selepas melancarkan Program K2K di PPR Kampung Baru Hicom, di sini, hari ini.
Justeru, Anwar menjelaskan akan meminta Kementerian Pembangunan Kerajaan Tempatan (KPKT) untuk membuka tender segera bagi membolehkan kerja-kerja kerosakan ini dijalankan. – KOSMO! ONLINE


Lelaki dirawat keracunan makan ikan buntal meninggal dunia
Oleh MOHD SHARKAWI LONDING

8 April 2023, 1:52 pm
JOHOR BAHRU – Selepas 15 hari dirawat di Unit Rawatan Rapi (ICU) Hospital Enche’ Besar Hajjah Kalsom (HEBHK), di sini akibat keracunan memakan ikan buntal, lelaki warga emas akhirnya meninggal dunia hari ini.
Eng Kuai Sin@ Ng Chuan Sing, 84, menghembus nafas terakhir pada pukul 6.10 pagi selepas bertarung nyawa dan koma setelah dilaporkan memakan ikan buntal sejak 25 Mac lalu.
Perkara itu disahkan anaknya, Ng Ai Lee, 51, ketika dihubungi di sini hari ini.
Difahamkan Ai Lee akan mengadakan sidang akhbar petang ini bagi memaklumkan perkara berkenaan.
Terdahulu, isteri mangsa, Lim Siew Guan, 83, maut selepas beberapa jam mereka menikmati ikan buntal goreng pada 25 Mac lalu.
Menurut Ai Lee, kedua-dua ibu bapa mereka yang menetap di Kampung Chamek, Paloh, Kluang membeli stok ikan buntal itu daripada a seorang peniaga.

Katanya, mangsa membeli ikan itu menerusi dalam talian sebelum dihantar penjaja terbabit ke rumah mereka. – KOSMO! ONLINE


Wanita buntu bakal suami bekas gengster
Oleh NURUL IRDINA SUMALI

8 April 2023, 1:20 pm
PETALING JAYA – Seorang wanita meluahkan rasa buntu dan terkejut apabila pasangannya pernah menjadi ahli kongsi gelap sebelum ini.
Perkara itu didedahkan wanita terbabit apabila dia meminta pandangan di warga Twitter tentang tindakan yang patut diambil olehnya.
Lebih menakutkan, lelaki berkenaan melamarnya untuk menjadi isteri dan pernah menjadi kaki pukul serta terlibat dengan dadah.
Menurut wanita terbabit, lelaki berkenaan memilihnya kerana dia berperwatakan ayu, lembut dan menutup aurat, sesuai dengan ciri-ciri isteri solehah.
Tambahnya lagi, betul apa yang dikatakan orang lain berkenaan aib pasangan, kerana bila dah tahu, susah untuk terima.
Menjengah ke ruangan komen, rata-rata orang ramai menyuruh wanita tersebut untuk lari dan tinggalkan sahaja lelaki tersebut.

“Lari. Saya ada kawan macam lelaki tu. Depan isteri baik, tapi berbeza karakter bila belakang isteri. Jaga-jaga, bahaya,” komen Tyra Yusoff.
“Sebab tu kena cari yang sekufu. Kalau awak rasa tak boleh ‘go’ jangan dipaksa. Takut diri sendiri yang merana,” ujar pengguna lain.
Perkongsian itu menjadi tular di Twitter yang dikongsikan @brgsjks sehingga mendapat 152,000 tontonan, 133 ulang ciap dan 775 tanda suka. – KOSMO! ONLINE


Ribut petir, hujan lebat di tiga negeri petang ini
Oleh KOSMO!

8 April 2023, 1:57 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang dijangka berlaku di tiga negeri sehingga pukul 3 petang ini.
MetMalaysia melalui laman sesawangnya memberitahu, amaran itu melibatkan beberapa daerah di negeri Pahang, Johor dan Sarawak.
“Pahang di Rompin, Johor melibatkan seluruh daerah manakala Sarawak di daerah Sibu (Selangau), Mukah (Dalat dan Mukah) dan Bintulu,” kata kenyataan itu hari ini. – KOSMO! ONLINE


[VIDEO] Anwar usik pengunjung ‘dah makan belum’ undang tawa netizen
Oleh KOSMO!

8 April 2023, 2:08 pm
PETALING JAYA – Usikan Perdana Menteri, Datuk Seri Anwar Ibrahim bersama pengunjung pada Majlis Berbuka Puasa bersama belia, atlet paralimpik dan anak yatim di Kompleks Seri Perdana pada Rabu lalu undang tawa pengguna media sosial.
Menerusi perkongsian video oleh ZareenH_s di akaun Twitter miliknya itu, Anwar kelihatan bersalaman dan bertemu pengunjung yang hadir pada majlis berkenaan.
Namun, tindakan spontan Perdana Menteri itu bertanyakan soalan sudah makan atau tidak sebelum waktu berbuka puasa kepada sekumpulan pengunjung perempuan mencuit hati ramai pihak.
“Apa khabar, sudah makan?,” soal Anwar.
“Sudah…eh belum,” kata perempuan itu.
“Saya kata sudah makan? dia kata ya,” kata Anwar.

Melalui video berkenaan ramai pengguna media sosial menyifatkan Ahli Parlimen Tambun itu seorang yang sangat dekat dengan rakyat dan tindakan spontan itu dilihat seperti sedang berkomunikasi bersama ahli keluarga sendiri.
“Gaya atuk-atuk gurau dengan cucu ni,” kata Iguan.
“Lawak dan comel, perangai atuk-atuk sangat,” kata Shiee.
“Suka tengok Anwar kenakan soalan tu, banyak kali ulang video,” ujar Fafue.
Video berdurasi 18 saat itu, kini memperoleh 1 juta tontonan dan 7, 324 ulang ciap di aplikasi Twitter. – KOSMO! ONLINE

PMX gelakkan budak tu sebab tersasul. Ketawanya tiada belas kasihan ye 😂😭
Kita husnuzon, adik tu sekadar tersasul je 😂 pic.twitter.com/ff5Izehnox
— zrnhs (@ZareenH_s) April 6, 2023


527 penerbangan tambahan diluluskan sempena Aidilfitri
Oleh MOHD RIDZAUDDIN ROSLAN

8 April 2023, 1:10 pm
PUTRAJAYA – Kementerian Pengangkutan melalui Suruhanjaya Penerbangan Malaysia (Mavcom) meluluskan sebanyak 527 penerbangan tambahan sempena perayaan Hari Raya Aidilfitri.
Kementerian Pengangkutan berkata, kelulusan penerbangan tambahan itu ialah 43 peratus lebih banyak berbanding kapasiti tambahan diluluskan ketika perayaan Hari Raya Aidilfitri yang lalu.
“Selari industri penerbangan antarabangsa, penetapan harga tiket biasa berdasarkan mekanisme dinamik di mana pembeli awal boleh mendapat harga terbaik apabila masih banyak lagi tiket belum terjual.
“Namun,harganya boleh menjadi mahal apabila baki tiket semakin berkurangan di pasaran. Sejak awal Mac, MOT dan Mavcom mengambil langkah proaktif dan menggalakkan syarikat penerbangan menawarkan harga penerbangan berpatutan,” katanya dalam satu kenyataan di sini tadi.
Katanya, Mavcom meluluskan semua permintaan kapasiti tambahan syarikat penerbangan yang menawarkan tambang tetap ke destinasi utama dalam Malaysia.
“Berikutan kelulusan Mavcom, AirAsia dan Batik Air telah mengumumkan tiket penerbangan tambang tetap pada 7 dan 10 Mac.

“Mavcom turut meluluskan penerbangan tambahan lain bagi memastikan ketersediaan tempat duduk lebih tinggi dalam menangani peningkatan permintaan selain memastikan harga penerbangan berpatutan,” jelasnya.
Pada masa sama, MOT dan Mavcom turut melaksanakan langkah intervensi bagi menampung permintaan tinggi meskipun syarikat penerbangan bajet telah menambah kapasiti.
“Malaysia Airlines Berhad turut bersetuju meningkatkan kapasiti penerbangannya selain 40 penerbangan berjadual menggunakan pesawat berbadan lebar Airbus A330 bagi menampung permintaan sektor Kuala Lumpur – Kuching dan Kuala Lumpur – Kota Kinabalu,” ujarnya. – KOSMO! ONLINE


Taska didakwa dera bayi diarah tutup sementara
Oleh MOHD RIDZAUDDIN ROSLAN

8 April 2023, 2:17 pm
PUTRAJAYA – Sebuah taska yang didakwa berlaku kes penderaan kanak-kanak sebagaimana tular di media sosial baru-baru ini di arah ditutup sementara.
Kementerian Pembangunan Wanita, Keluarga dan Masyarakat (KPWKM) berkata, hasil pemeriksaan Jabatan Kebajikan Masyarakat (JKM) pada 29 Mac lalu mendapati berlaku ketidakpatuhan kepada Akta Taska 1984.
Katanya, pengusaha taska berdaftar dengan JKM itu diberi notis peringatan membuat penambahbaikan dengan kadar segera.
Menurutnya, proses penutupan sementara itu bagi tujuan menyediakan persekitaran selamat untuk kanak-kanak dan meningkatkan kualiti pengasuhan di taska tersebut.
“Dalam pengurusan taska, bidang kuasa JKM adalah tertakluk kepada Akta Taman Asuhan Kanak-kanak 1984 iaitu membuat pendaftaran, pemeriksaan dan penguatkuasaan ke atas taska.
“Dalam isu keselamatan kanak-kanak, KPWKM melalui JKM merujuk kepada Akta Kanak-Kanak 2001 tidak akan berkompromi mengenai keselamatan mereka,” katanya dalam kenyataan di sini hari ini.

KPWKM berkata, pengusaha taska bertanggungjawab memantau tugas pengasuh bagi memastikan kanak-kanak berada dalam keadaan selamat di bawah jagaan taska.
Jelasnya, sekiranya terdapat kecuaian pengasuh yang mengakibatkan kecederaan kepada kanak-kanak, tindakan segera dengan melaporkan kepada JKM dan pihak polis.
“Dalam isu taska tular ini, JKM akan bekerjasama dengan pihak polis untuk memastikan kanak-kanak yang menjadi mangsa mendapat keadilan sewajarnya.
“Kementerian meminta kerjasama daripada semua pihak terutamanya ibu bapa untuk melaporkan sebarang isu berkaitan kanak–kanak kepada pihak berkuasa PDRM atau menghubungi Talian Kasih di nombor 15999,” katanya.
Laporan juga boleh dibuat melalui aplikasi WhatsApp 019–2615999 yang beroperasi 24 jam sehari atau terus mengunjungi mana-mana Pejabat Kebajikan Masyarakat Daerah yang terdekat.
Terdahulu, satu hantaran dimuat naik seorang wanita mengenai bayi perempuannya berusia satu tahun sebulan dipercayai didera dengan dicubit, dicakar dan digigit ketika dalam jagaan di sebuah taska di Putrajaya tular di media sosial, baru-baru ini. – KOSMO! ONLINE


Bayi 10 bulan lebam angkara didera ibu kandung
Oleh AZMI NORDIN

8 April 2023, 1:47 pm
PETALING JAYA – Suri rumah berusia 26 ditahan selepas tergamak mendera bayi lelakinya yang baru berusia 10 bulan dalam kejadian di sebuah rumah di Petaling Utama, di sini, kelmarin.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan polis berhubung kes itu daripada pihak hospital sekitar pukul 12.28 tengah hari.
“Bertindak di atas maklumat, pada pukul 5.30 petang beberapa anggota dan pegawai telah membuat tangkapan terhadap suspek wanita berusia 26 tahun di kediamannya,” katanya dalam kenyataan hari ini.
Menurut Fakhrudin, bayi lelaki tersebut mempunyai kesan lebam di sekitar tubuhnya dan kini masih dalam rawatan di Hospital Shah Alam.
Katanya, suami suspek tidak ditahan sekali dan kes masih lagi dalam siasatan.
“Kes telah disiasat di bawah Seksyen 31 (1) (a) Akta Kanak-Kanak 2001 kerana melakukan penderaan terhadap bayi berusia 10 bulan di rumahnya,” katanya.

Jelas Fakhrudin, suspek telah dibawa ke hadapan Majistret untuk permohonan reman, semalam.
“Majistret telah bersetuju dan membenarkan tahanan reman ke atas suspek selamat empat harini bagi siasatan di bawah Seksyen 31 (1) (a) Akta Kanak-Kanak 2001,” ujarnya. – KOSMO! ONLINE.


Pengasas produk kecantikan tersilap pindah wang RM29,000
Oleh KOSMO!

9 April 2023, 9:30 pm
JAKARTA – Seorang pengusaha produk kecantikan dari Makassar, Indonesia yang mendapat perhatian ramai sebelum ini kerana mempamerkan beg tangan emas mengaku pernah tersilap memindahkan wang berjumlah 100 juta rupiah (RM29,469) kepada pengikutnya di media sosial, lapor laman berita Suara.com.
Mira Hayati mendapat perhatian ramai selepas ‘menayang’ beg tangan mewah berharga 553 juta rupiah (RM162,965).
Walaupun mempunyai kekayaannya melimpah ruah, Mira tetap berusaha keras untuk mempromosikan produknya menerusi kaedah penstriman live di aplikasi media sosial.
Mira mengaku dia selalu menderma kepada sesiapa sahaja dan pernah tersilap memindahkan transaksi wang bernilai 100 juta rupiah (RM29,469) kepada pengikutnya di media sosial.
“Saya sering memberikan wang 100,000 rupiah (RM30), tetapi pernah tersalah pindahkan 100 juta rupiah (RM29,469) sampai terkejut. Itu rezeki dia (penerima), namun saya jadi trauma. Lebih baik berikan wang tunai daripada memindahkan wang,” katanya.
Menurut Mira, dia selalunya akan membawa wang tunai antara 30 juta rupiah (RM8,840) hingga 50 juta rupiah (RM14,734) untuk dibahagikan kepada orang susah pada setiap hari.

“Apabila saya berkongsi, saya berasa gembira. Saya berdoa supaya (wang) menjadi banyak dan dapat kongsi dengan semua orang. Saya bertuah kerana Allah memberi saya terlalu banyak, mungkin saya boleh berkongsi rezeki ini, tetapi dengan cara saya sendiri,” katanya. – Agensi


Sanusi dakwa cuba disingkir daripada anggotai Majlis Kewangan Negara
Oleh ABDUL RAZAK IDRIS

9 April 2023, 11:53 pm
SHAH ALAM – Menteri Besar Kedah, Datuk Seri Muhammad Sanusi Md. Nor mendakwa ada usaha menyingkirkannya mewakili Kedah bagi menganggotai Majlis Kewangan Negara.
Kata Muhammad Sanusi, tindakan tersebut walaupun tidak boleh dibuktikan tetapi perlu menguar-uarkan ia sebelum menjadi realiti.
“Saya bercakap sebelum benda itu berlaku, orang akan bercakap mana ada bukti.. tetapi kalau ada bukti ia sudah pun jadi. Benda-benda macam ini tidak boleh dibiarkan.
“Jadi, saya kena cakap sebelum benda tersebut berlaku,” katanya kepada pemberita pada Majlis Iftar Anak Kedah Di Perantauan di IDCC Seksyen 15 malam tadi.
Jelas beliau, terdapat dakwaan menyatakan individu yang akan dilantik ke dalam majlis tersebut adalah pegawai kerajaan iaitu Setiausaha Kerajaan Negeri (SUK).
“Kalau wakil-wakil negeri lain adalah Menteri Besar dan Kedah diwakili SUK maka wujud kejanggalan dalam majlis tersebut. Apa yang pasti saya ingin memastikan perkara tersebut tidak akan terjadi,” ujarnya. – KOSMO! ONLINE


Kerajaan negeri, pusat sealiran mudah salur peruntukan
Oleh MUHAMMAD AYMAN GHAFFA

9 April 2023, 9:24 pm
MACHANG – Kerajaan akan lebih mudah menyalurkan bantuan di negeri-negeri sekiranya kerajaan negeri yang memerintah selepas Pilihan Raya Negeri (PRN) sama dengan kerajaan yang mentadbir kerajaan persekutuan.
Timbalan Perdana Menteri, Datuk Seri Dr. Ahmad Zahid Hamidi berkata, sehubungan itu, kerajaan khususnya parti di bawah Barisan Nasional (BN) akan menawarkan perubahan untuk kepentingan rakyat di Kelantan sekiranya diberikan mandat pada PRN.
Menurutnya, meskipun Lembaga Kemajuan Kelantan Selatan (Kesedar) dan beberapa agensi lain ada di Kelantan untuk membantu aspek infrastruktur rakyat di luar bandar, kerajaan negeri tetap mempunyai bertanggungjawab mutlak dalam aspek itu.
“Peluang untuk memperoleh kemudahan asas adalah menjadi hak mutlak rakyat Kelantan. Kita tidak mahu soal taksub (parti politik) menjadi keutamaan dalam membuat keputusan kerana rakyat akan menjadi mangsa dalam jangka masa yang panjang.
“Sekiranya kerajaan negeri di bawah kita, kerajaan boleh memberi peruntukan melalui pelbagai tatacara kewangan dan kelolaan yang lain. Kita akan bantu Kelantan jika parti yang memerintah sama dengan pusat pentadbiran kerajaan di Putrajaya,” katanya pada sidang akhbar di Majlis Santunan Kasih Ramadan di Pusat Transformasi Ilmu, Bukit Tiu di sini hari ini.
Hadir sama, Pengerusi Felcra, Datuk Ahmad Jazlan Yaakub.

Mengulas lanjut, Ahmad Zahid yang juga Menteri Kemajuan Desa dan Wilayah berkata, bagaimanapun, kerajaan ketika ini sanggup memberi segala peruntukan tanpa memikirkan warna-warna parti politik, namun peruntukan terhad jika kerajaan negeri bukan di bawah Putrajaya.
Menurutnya, sehubungan itu, beliau berharap rakyat di Kelantan dapat memberi BN tempoh sepenggal untuk mentadbir Kelantan pada PRN nanti.
“Beri kepercayaan kepada BN untuk sesuatu yang baharu di Kelantan. Jika tiada perubahan selepas sepenggal, kita serahkan semula kepada rakyat Kelantan untuk membuat keputusan,” katanya. – KOSMO! ONLINE


Gara-gara bising, lelaki pecahkan cermin kereta jiran
Oleh TUAN NURHIDAYAH TUAN AB.GHANI

9 April 2023, 10:02 pm
PUCHONG – Seorang lelaki tempatan ditahan polis kerana melakukan khianat dengan memecahkan cermin kereta milik jirannya di kawasan perumahan Taman Puchong Perdana, di sini, petang Khamis lalu.
Ketua Polis Daerah Subang Jaya, Asisten Komisioner Wan Azlan Wan Mamat berkata, pihaknya menerima aduan berhubung kejadian daripada seorang wanita tempatan yang berusia 24 tahun.
Dalam kejadian sekitar pukul 5 petang itu, pengadu yang berada di dalam rumahnya mendapati jirannya (suspek) telah melakukan khianat sehingga memecahkan cermin kereta jenis Perodua Axia miliknya.
“Suspek berusia 36 tahun terbabit ditahan pihak polis berserta sebatang kayu yang digunakan sewaktu kejadian turut dirampas.
“Hasil siasatan mendapati punca kejadian ini berlaku disebabkan suspek mengalami tekanan jiwa selepas hilang pekerjaan dan melepaskan geram kerana rumah pengadu selalu membuat bising,” jelasnya dalam kenyataan hari ini.
Menurut beliau, suspek yang menganggur berkenaan tidak mempunyai sebarang rekod jenayah.

“Suspek telah dituduh di bawah Seksyen 427 Kanun Keseksaan pada Jumaat lalu dan didenda sebanyak RM3,300 setelah mengaku bersalah terhadap pertuduhan.
“Bagaimanapun, suspek gagal membayar denda dan kini sedang ditahan di Penjara Kajang bagi menjalankan hukuman penjara selama enam bulan,” ujarnya. -KOSMO! ONLINE


Pencuri dicekup polis ketika tonton wayang bersama kekasih
Oleh KOSMO!

9 April 2023, 8:30 pm
JAKARTA – Sebuah klip video tular di media sosial Indonesia memaparkan situasi seorang pencuri motosikal diberkas polis ketika sedang menonton wayang bersama teman wanitanya, lapor laman berita Suara.com hari ini.
Video itu dimuat naik dalam akaun Instagram @terangmedia. Kejadian itu dikatakan berlaku di wilayah Lampung.
Dalam klip video tersebut, beberapa polis berpakaian seperti orang awam memasuki sebuah pawagam dan menahan seorang lelaki yang duduk di kerusi penonton.
Pemuda itu kelihatan pasrah ketika ditahan. Polis kemudian memeriksa badannya sebelum dibawa keluar dari lokasi kejadian.
Video itu mendapat perhatian netizen di ruangan komen.
“Lebih menarik kalau polis duduk di sebelah dia, lepas wayang terus tangkap,” komen seorang netizen. – Agensi


UMNO Sabah kaji kerjasama parti pada PRN 2025
Oleh IVAN AMIRUL

9 April 2023, 9:04 pm
KOTA KINABALU – Ketua UMNO Sabah, Datuk Seri Bung Moktar Radin memaklumkan pihaknya akan mengkaji terlebih dahulu parti yang sesuai bagi bekerjasama pada Pilihan Raya Negeri (PRN) akan datang.
Bung Moktar berkata, perkara itu bakal diputuskan dalam mesyuarat Biro Politik UMNO negeri yang akan menentukan kerjasama politik dengan parti lain.
“Perkara ini perlu dibincangkan. Oleh itu, kita akan mengadakan mesyuarat Biro Politik untuk mengkaji siapa rakan kita pada PRN nanti.
“Kita perlu ada rakan parti yang boleh membantu kita menang dan kita akan maklumkan nanti,” katanya ketika sidang media selepas Mesyuarat Badan Perhubungan UMNO Sabah hari ini.
Turut hadir Timbalan Ketua UMNO Sabah yang baharu, Datuk Seri Abdul Rahman Dahlan dan barisan kepemimpinan UMNO negeri bagi sesi 2023-2026 yang baru dilantik.
Ditanya siapa UMNO Sabah berminat untuk bekerjasama pada PRN ke-17 Sabah yang dijangka pada 2025, Bung Moktar enggan menyebut mana-mana parti.

Bagaimanapun, Bung. Moktar seperti membayangkan rakan parti untuk bekerjasama kali ini bukan dengan Gabungan Rakyat Sabah (GRS) seperti diketahui sebelum ini yang mana UMNO Sabah menarik sokongan terhadap gabungan itu dan Ketua Menteri, Datuk Seri Hajiji Noor tetapi sebaliknya UMNO Sabah seperti cenderung untuk bekerjasama dengan Parti Warisan (Warisan) apabila Bung Moktar menyebut akan melihat sama ada parti yang dimaksudkan adalah Warisan.
Sementara itu, Bung Moktar yakin kombinasi kepemimpinan baharu UMNO Sabah termasuk di antara beliau dan Abdul Rahman akan menjadi pemangkin ke arah pengukuhan parti itu bagi menjadikan UMNO kembali menjadi parti teras memerintah kerajaan negeri.
“Pengalaman saya dan Abdul Rahman yang luas di peringkat negeri dan nasional adalah gabungan yang saling melengkapi untuk kebaikan UMNO Sabah. Kita akan guna pakai kepakaran masing-masing untuk mengukuhkan UMNO Sabah,” katanya. – KOSMO! ONLINE


Bukan mudah solat tarawih atas kapal
Oleh KOSMO!

9 April 2023, 9:44 pm
PETALING JAYA – Satu perkongsian klip video menunjukkan beberapa anak kapal menunaikan solat tarawih ketika kapal sedang belayar tular di media sosial.
Rakaman video berdurasi 15 saat itu menyaksikan sekumpulan anak kapal menunaikan solat tarawih di atas kapal dalam keadaan laut sedang bergelora.
Melihat kepada keadaan tersebut, ternyata untuk menunaikan solat dalam sebuah kapal bukan sesuatu yang mudah.
Video berkenaan menunjukkan anak kapal perlu menstabilkan kedudukan mereka dalam keadaan kapal sedang bergerak untuk mengelakkan mereka daripada jatuh.
Pengguna media sosial juga turut terkejut dan tidak menjangkakan keadaan seperti itu yang terpaksa ditempuh oleh anak kapal yang sedang bertugas di lautan.
“Bukan satu tugas yang mudah, patutlah gaji mereka mahal, kita tidak sanggup untuk melakukan apa yang mereka buat, bersyukur adanya dengan keadaan sekarang,” kata Epul Rani.

“Walau di mana mereka berada, tetap juga lakukan perintah mereka sebagai umat Islam, tahniah,” kata Azman Hamat. – KOSMO! ONLINE


Liga Super: Sri Pahang waspada ancaman Kelantan United
Oleh MEJA SUKAN KOSMO!

9 April 2023, 11:47 pm
KUANTAN – “Tiada lawan yang mudah dan Sri Pahang akan tetap berwaspada dengan pasukan Kelantan United.”
Demikian kata pengendali Sri Pahang, Fandi Ahmad menjelang aksi Liga Super di Stadium Darul Makmur, Kuantan malam esok.
Fokus utama skuad Tok Gajah itu sudah pasti mahu meneruskan siri kemenangan selepas menewaskan PDRM 2-1 terutama kali ini beraksi di hadapan penyokong sendiri.
Mempamerkan aksi terbaik untuk menambah derita pasukan pelawat adalah hadiah terbaik buat penyokong.
“Kami mahu teruskan siri kemenangan dan yang lebih penting ialah kami mahu pastikan penyokong lebih yakin dengan pasukan Sri Pahang kali ini”, katanya.
Untuk mencapai matlamat itu, Fandi akan menurunkan kesebelasan terbaik berikutan tiada pemain yang dibelenggu kecederaan serius dan mereka sudah pasti bersedia untuk diturunkan.

Pengendali import dari Singapura itu juga tidak mahu kealpaan minit minit akhir merencatkan usaha memungut tiga mata seperti yang sering berlaku sebelum ini berulang lagi.
Fandi mahu anak buahnya sentiasa kekal fokus hingga wisel penamat dibunyikan dan tidak berasa selesa jika sedang mendahului lawan. – Aszahari Ali / KOSMO! ONLINE


Orang ramai teruja Boss James belajar puasa
Oleh KOSMO!

9 April 2023, 9:28 pm
PETALING JAYA – Usahawan dan pempengaruh media sosial terkenal, Boss James telah memasuki tahun kedua dalam usahanya untuk cuba merasai pengalaman berpuasa.
Melalui satu video terbaharunya hari ini, Boss James membelanja wang sebanyak RM150 membeli juadah berbuka di sebuah bazar Ramadan di Selangor untuk dirinya dan kakitangan.
Menerusi video tersebut juga, dia cuba untuk merasa juadah berbuka orang Melayu dan belajar menyebut nama sebenar juadah-juada yang dibelinya.
Rata-rata orang ramai turut teruja melihat usahawan berbangsa Cina itu dalam usahanya untuk berpuasa seperti umat Islam yang lain.
“Boss James ni dia begitu rapat denga staff dia, dari segi percakapan dalam Bahasa Melayu juga dia amat lancar, semoga dibukakan rahmat untuk Boss James,” jelas Saifullah.
“Aku suka sangat lihat dia buat video-video macam ni, inilah Malaysia yang sebenarnya. Tak kira Melayu, Cina atau India kami semua suka antara satu sama lain,” jelas Zalisham. – KOSMO! ONLINE


Petisyen pengampunan Najib bukan desakan politik
Oleh MUHAMMAD AYMAN GHAFFA

9 April 2023, 8:20 pm
MACHANG – Petisyen Pengampunan Diraja terhadap bekas Perdana Menteri, Datuk Seri Najib Tun Razak bukan satu desakan politik yang dilakukan oleh UMNO untuk membebas dan melepaskan bekas pemimpin negara itu.
Presiden UMNO, Datuk Seri Dr. Ahmad Zahid Hamidi berkata, UMNO setakat ini sudah mengutip lebih 3,000 tandatangan petisyen itu daripada semua peringkat akar umbi parti itu.
Menurutnya, tandatangan itu bukan sahaja diperoleh daripada peringkat Majlis Tertinggi, sebaliknya ia turut melibatkan Ketua UMNO Bahagian, Pemuda, Puteri dan Wanita UMNO.
“Ia bukan satu desakan politik sebaliknya petisyen itu merupakan prosedur yang dilakukan oleh parti tersebut sebelum petisyen tersebut dibawa ke Lembaga Pengampunan.
“Sebagai sebuah parti politik, UMNO menggunakan prosedur perundanhan sedia ada dan amat prihatin terhadap nasib bekas pemimpin kami.
“Setakat ini, lebih 3,000 ahli UMNO yang menandatangani petisyen itu. Perkara ini bukan suatu desakan atau tekanan, sebaliknya ia merupakan satu rayuan kepada Lembaga Pengampunan yang dipengerusikan Yang di-Pertuan Agong untuk memberi pertimbangan,” katanya pada sidang akhbar di Majlis Santunan Kasih Ramadan di Pusat Transformasi Ilmu, Bukit Tiu di sini hari ini.

Hadir sama, Pengerusi Felcra, Datuk Ahmad Jazlan Yaakub.
Mengulas lanjut, Ahmad Zahid yang juga Timbalan Perdana Menteri berkata, UMNO ketika ini telah berikhtiar dan yakin akan memperoleh tarikh untuk mempersembahkan petisyen tersebut kepada Yang di-Pertuan Agong dalam masa terdekat.
Menurutnya, serahan petisyen itu merupakan wadah terakhir UMNO dalam usaha untuk membebaskan Najib. – KOSMO! ONLINE


Penumpang pesawat dihalau keluar menangis teresak-esak
Oleh KOSMO!

9 April 2023, 7:30 pm
WASHINGTON – Seorang penumpang penerbangan kelas perniagaan pesawat American Airlines tular di media sosial apabila dia dirakam menangis seperti kanak-kanak selepas bertengkar mengenai arak, lapor portal berita MailOnline semalam.
Lelaki tersebut meminta minuman beralkohol sebelum pesawat berlepas tetapi dihalang oleh kru penerbangan. Satu pertengkaran kemudiannya berlaku yang menyebabkan polis dihubungi.
Orang ramai menyelar penumpang tersebut di laman media sosial apabila dia dirakam menangis ketika ditahan dan dibawa keluar dari pesawat.
Menerusi video tersebut, lelaki itu pada awalnya diarah keluar dari pesawat, tetapi kekal di tempat duduknya dan terus bertengkar dengan kru penerbangan.
Dia kemudian mengeluarkan telefon bimbit untuk merakam kejadian itu tetapi segera dirampas. Polis menariknya dari tempat duduk sebelum pergaduhan diteruskan di lorong dalam pesawat.
Ketika cuba meninggalkan pesawat, lelaki itu meraung sebelum polis menggarinya pada lantai.

Alasan lelaki itu tidak diberikan minuman tersebut bagaimanapun tidak dijelaskan. – Agensi


Lelaki tusuk mata buaya elak dibaham
Oleh KOSMO!

9 April 2023, 6:30 pm
CANBERRA – Seorang nelayan di Australia yang diserang buaya sepanjang 4.6 meter berjaya menyelamatkan diri dengan menusuk jari ke dalam mata haiwan tersebut, lapor akhbar Daily Star semalam.
Lelaki berusia 44 tahun itu bernasib baik kerana masih hidup selepas digigit buaya itu sebanyak tiga kali sehingga menyebabkan dia mengalami patah tulang serta kecederaan parah di kepala, perut dan kaki.
Menurut laporan, mangsa berenang di Archer Point petang semalam iaitu lokasi perkhemahan popular di Semenanjung Cape York, Queensland.
Ketika kejadian, mangsa yang diseret jauh ke dalam air berjaya meloloskan diri dan berenang ke arah batu sebelum pasukan penyelamat tiba.
Dia turut diberi bantuan perubatan oleh sekumpulan enam individu yang turut berenang bersamanya.
Perkhidmatan kecemasan kemudian merawat lelaki tersebut dan menerbangkannya ke Hospital Cairns. Dia kini berada dalam keadaan stabil selepas kejadian tersebut.

Anggota Perkhidmatan Ambulans Queensland, Valerie Noble berkata: “Buaya itu telah menggigit mangsa sebanyak tiga kali dan menyeretnya ke bawah permukaan air.
“Dia menusuk jarinya ke dalam mata buaya itu sebanyak beberapa kali dan melarikan diri ke arah pantai,” katanya.
Jabatan Alam Sekitar dan Sains Queensland memaklumkan bahawa mereka akan menyiasat serangan itu dan mengesahkan sama ada buaya itu masih berada di kawasan itu. – Agensi


Bekas Menteri Besar Perlis didakwa di mahkamah esok
Oleh KOSMO!

9 April 2023, 7:05 pm
PETALING JAYA – Bekas Menteri Besar Perlis, Datuk Seri Azlan Man dijangka didakwa di Mahkamah Sesyen Kangar, Perlis esok.
Sumber Suruhanjaya Pencegahan Rasuah Melaysia (SPRM) memberitahu, bekas menteri besar berusia 60-an itu berdepan pertuduhan di bawah Akta SPRM.
Bagaimanapun, maklumat terperinci mengenai pertuduhan itu akan dimaklumkan kemudian dan difahamkan SPRM akan memberi maklumat lanjut mengenai pertuduhan itu hari ini. – KOSMO! ONLINE


Isu Mentega Terbang, Viu kaji kandungan sebelum tayang
Oleh LIA OTHMAN

9 April 2023, 5:07 pm
KUALA LUMPUR – Filem kontroversi, Mentega Terbang menjadi pengajaran kepada platform penstriman Viu agar lebih berhati-hati dalam memilih kandungan untuk tayangan kepada penonton.
Pengarah Produksi (Fizikal), Viu Malaysia, Imillya Irwani Roslan berkata, pihaknya akan mengkaji semula semua kandungan luar yang ditayangkan dalam platform berkenaan agar tidak menyentuh sensitiviti agama dan masyarakat.
“Selepas isu ini kami lebih berhati-hati dan akan pantau semula serta rujuk kepada pihak sepatutnya jika terdapat keraguan berkaitan perkara sensitif.
“Berbeza dengan kandungan original yang mana kita sememangnya kawal dari awal sampai akhir projek. Saya akan pastikan apa yang boleh atau perlu dielakkan.
“Kami juga bekerja rapat dengan Perbadanan Kemajuan Filem Malaysia (Finas) dan sebolehnya mengikut garis panduan yang ditetapkan mereka,” ujarnya usai majlis berbuka puasa bersama artis Viu, di sini, semalam.
Dalam pada itu, Imillya berkata, kontroversi filem Mentega Terbang tidak memberi impak negatif kepada laman penstriman berkenaan.

Isu tersebut juga tambah Imillya, langsung tidak menjejaskan operasi bisnes dan jumlah langganan mereka.
“Filem itu sudah dihentikan tayangan dan semestinya ada kerugian tapi kami sedar itu risiko yang perlu ditanggung.
“Syukur tiada impak buruk kepada kami, bisnes berjalan seperti biasa dan ketika itu kami sibuk dengan kandungan original Nenek Bongkok Tiga.
“Mungkin ramai faham kami tiada kena mengena dengan filem itu, hanya sebagai platform tayangan,” ujarnya.
Dalam perkembangan lain, Imillya berkata, pihaknya menyasarkan untuk menerbitkan lima hingga enam kandungan original sepanjang tahun.
“Kandungan original ada pengikut tersendiri. Tidak dinafikan kebanyakan penonton Viu lebih kepada K-drama tapi juga tetap tertarik dengan original siri.
“Setakat ini Viu ditayangkan di 16 buah negara dan alhamdulillah ada penambahan penonton setiap tahun. Malah ramai penonton kandungan original termasuk negara jiran seperti Indonesia,” ujarnya.
Awal Mac lalu, filem Mentega Terbang arahan Khairi Anwar menerima kecaman ramai kerana memaparkan elemen menyentuh sensitiviti masyarakat terutamanya umat Islam. – KOSMO! ONLINE


Ramai sebak lihat lelaki keluar penjara, disambut anak cucu
Oleh KOSMO!

9 April 2023, 7:13 pm
PETALING JAYA – Suasana sebak bercampur gembira dapat digambarkan tatkala seorang lelaki yang dibenarkan keluar dari penjara serta disambut oleh anak, cucu serta menantu yang sedia menunggu kepulangannya di luar.
Video tersebut dikongsikan seorang wanita menerusi TikTok yang juga anak lelaki tersebut sekali gus menerima maklum balas positif daripada pengguna yang tersentuh melihat suasana tersebut.
Berdasarkan keterangan video, pengguna TikTok itu memberitahu selama 13 tahun mereka menyambut Aidilfitri tanpa kehadiran bapa selepas lelaki tersebut dimasukkan ke penjara, manakala lima tahun berhari raya tanpa ibu disebabkan wanita itu telah meninggal dunia.
“Tahun kelima raya tanpa ibu, selama 13 tahun raya tanpa abah. Akhirnya raya 2023 raya dengan abah. Ibu dah tinggalkan kami lima tahun, hati abah sedih sebab keluar-keluar, ibu dah tak ada. Ibu tunggu di syurga.
“Semoga kami sekeluarga bahagia bersama selamanya walaupun tak sempurna. Tapi ibu masih tetap di hati kami semua,” katanya pada hantaran tersebut.
Berdasarkan video itu, bapa kepada wanita itu dilihat memakai baju dan seluar warna putih keluar dari Penjara Kajang serta terus memeluk anak dan cucu yang sedia menunggu di luar.

Menjengah ke ruangan komen, ada pengguna media sosial tersentuh hati serta menangis melihat keluarga tersebut ditemukan bersama bapa mereka.
“Aku menangis tengok video ini. Jaga dan berbaktilah kepada abahmu. Lupakan kisah silam dia, bina hidup baharu. Bangga denganmu adik-beradik,” kata Fiza meninggalkan komen.
“Arwah ibu sis seorang yang hebat mendidik anak-anaknya diajar tidak membenci ayahnya. Semoga berbahagia selalu,” ujar CikDiandra_1.
Dalam masa sama, seorang lelaki difahamkan kakitangan Penjara Kajang turut memuji peribadi bapa wanita itu yang disifatkan seorang yang baik.
“Ya Allah kenangan jaga ayah awak. Dia baik sangat. Cakap pada dia kirim salam,” katanya. – KOSMO! ONLINE


Lori beras rempuh pejalan kaki, 10 maut
Oleh KOSMO!

9 April 2023, 5:30 pm
NAIROBI – Sekurang-kurangnya 10 orang terbunuh manakala 10 yang lain cedera selepas sebuah lori merempuh pejalan kaki dan teksi motosikal, dekat sempadan Kenya dan Tanzania, lapor laman berita Wion News.
Seorang komander polis tempatan, Migori Mark Wanjala berkata, nahas di bandar Migori itu berlaku di sebuah lebuh raya utama selepas pemandu lori hilang kawalan akibat kegagalan brek untuk berfungsi.
Operasi untuk membebaskan orang ramai yang terperangkap di bawah lori dijalankan dan terdapat kebimbangan bahawa kadar kematian akan meningkat, jelas Wanjala.
Sementara itu, dua lagi mangsa dilaporkan terpelanting ke seberang jambatan dan ke dalam sungai.
Saksi memberitahu media tempatan bahawa pemandu lori itu cuba membunyikan hon beberapa kali sebelum nahas berlaku.
Ketika kejadian, kenderaan berat itu membawa berguni-guni beras dan menuju ke sempadan Isebania ke negara Tanzania.

Dalam pada itu, video orang ramai merompak beras daripada lori itu serta rakaman sebilangan mangsa terperangkap di bawah kenderaan tersebut tular di media sosial. – Agensi


Insiden ‘qutex’, Tomok dilimpahi rezeki luar biasa
Oleh NUR AL-FAIRUZA SYARFA NOR SAIDI

9 April 2023, 6:10 pm
PETALING JAYA – Selepas insiden anak perempuannya tertumpah pengilat kuku atau qutex pada pakaian berjenama, penyanyi Tomok ternyata meraih rezeki yang tidak terduga.
Dia yang sebelum ini perlu membayar ganti rugi hampir RM 6,000 dalam kejadian berlaku di kedai pakaian ternama di sebuah pusat beli-belah di ibu kota baru-baru ini bersyukur kerana insiden tersebut membuka peluang pekerjaannya sehingga ke negara jiran.
“Selepas kejadian, orang panggil saya untuk buat persembahan di Singapura, Kedah dan beberapa lokasi lain lagi.
“Saya dapat rezeki yang tidak disangka-sangka dan yang penting tawaran tersebut bayarannya lebih daripada kerugian yang saya hadapi.
“Jadi, tawaran kerja akan berjalan sehingga selepas raya. Terima kasih kepada semua yang mendoakan saya,” katanya.
Menceritakan kejadian sebenar yang berlaku, Tomok atau nama sebenarnya Shah Indrawan Ismail berkata, selepas berbuka puasa bersama keluarga, isterinya membeli pengilat kuku berwarna merah jambu buat anak perempuannya, Siti Khadijah.

Meskipun melarang anaknya membuka pengilat kuku ketika mereka memasuki sebuah kedai pakaian, malang tidak berbau apabila botol tersebut terjatuh dan terkena beberapa helai pakaian.
“Sebenarnya, sebelum masuk ke kedai tersebut untuk membeli seluar buat isteri, saya sudah larang dia (Siti Khadijah) membuka pengilat kuku tersebut.
“Namun, pembantu rumah saya membantu dia membuka selepas diminta dan tiba-tiba tertumpah serta terpercik pula pada bahagian koleksi unik.
“Kesemua harga pakaian yang rosak tersebut mencecah RM 7,000 hingga RM 8,000 tetapi saya dapat diskaun,” ceritanya.
Penyanyi kumpulan New Boyz itu bagaimanapun dapat mengawal keadaan dengan baik dan menganggap kejadian tersebut sebagai pengajaran untuk lebih berhati-hati terutama ketika berada di tempat awam.
“Dalam hati saya agak takut juga kerana amaun yang perlu dibayar tinggi tetapi saya perlu kekal tenang dan mengawal emosi kerana tidak mahu tunjuk contoh buruk di depan anak-anak.
“Khadijah memang ada meminta maaf selepas kejadian dan saya anggap sebagai pengajaran untuk lebih berhati-hati di tempat awam.
“Bagi yang ada anak kecil, saya faham sangat kadang-kadang kalau berjaga pun anak memang lebih aktif,” ujarnya.
Dalam kejadian yang berlaku minggu lalu, Tomok terpaksa membayar ganti rugi hampir RM 6,000 disebabkan anaknya tidak sengaja tertumpahkan pengilat kuku sehingga terkena pada empat helai seluar dan beberapa helai baju.
Dia bagaimanapun menjual semula kesemua pakaian koleksi vintaj tersebut pada harga diskaun.
Kejadian tersebut meraih perhatian ramai termasuklah rakan artis yang membantu membeli pakaian tersebut antaranya Shuib Sepahtu dan usahawan Anas Zahrin. – KOSMO! ONLINE


Bangkai buaya 230 kilogram tersangkut pukat nelayan
Oleh DIYANATUL ATIQAH ZAKARYA

9 April 2023, 8:15 pm
JASIN – Bangkai seekor buaya tembaga betina seberat 230 kilogram (kg) ditemui tersangkut pada pukat nelayan di Umbai di sini, pagi tadi.
Pengarah Jabatan Perlindungan Hidupan Liar dan Taman Negara (Perhilitan) Melaka, Petra Sulai berkata, kejadian itu dilaporkan oleh orang awam kira-kira pukul 10 pagi.
“Berdasarkan maklumat tersebut, sepasukan pegawai bergegas ke lokasi dan menemui bangkai seekor buaya tembaga di tempat kejadian.
“Hasil pemeriksaan, jantina buaya tersebut adalah betina dengan anggaran panjang 11 kaki dan berat antara 200 sehingga 230 kg,” katanya dalam satu kenyataan di sini hari ini.
Mengulas lanjut, beliau berkata, bangkai haiwan tersebut dibawa ke Zoo Melaka bagi tujuan bedah siasat untuk mengenal pasti punca kematian.
“Kejadian ini merupakan yang kali pertama kali berlaku pada tahun ini.

“Buaya ini dipercayai dari Sungai Kesang dan menggunakan persisir pantai ini bagi mencari sumber makanan serta pasangan,” katanya.
Tambahnya, Jabatan Perhilitan negeri meminta agar orang awam tidak bimbang kejadian tersebut dan segera menghubungi agensi itu di talian 06-2345610 / 013-4122589 sekiranya mempunyai sebarang maklumat berkenaan haiwan reptilia berkenaan. – KOSMO! ONLINE


Shila Amzah dedah diri mangsa dera emosi, kewangan
Oleh NUR AL-FAIRUZA SYARFA NOR SAIDI

9 April 2023, 6:08 pm
PETALING JAYA – “Saya mangsa penderaan emosi, fizikal dan kewangan.”
Demikian pendedahan dibuat penyanyi Shila Amzah yang mendakwa dirinya pernah menjadi mangsa penderaan.
Bagaimanapun, Shila tidak menyatakan secara terperinci punca sebenar yang menyebabkan dia mengeluarkan kenyataan sebegitu.
Shila, 33, mengambil pendekatan mengunci mulut mengenai hal terbabit kerana dikhuatiri akan membuka aib individu tertentu.
“Saya tidak boleh cerita perkara ini secara terperinci untuk bagi orang faham.
“Perkara ini bukan soal dihalang atau bukan cinta. Tetapi mengenai isu besar.
“Kalau saya cakap, orang akan tuduh saya membuka aib,” katanya menerusi siaran langsung dalam TikTok.

Dalam pada itu, penyanyi yang juga popular di China itu memaklumkan bahawa masalah kegelisahan dan traumanya mula menganggu jika terbaca nama individu yang terlibat yang melakukan penderaan terhadap dirinya.
“Nama-nama yang kalian sebut selalu menyumbang 50 peratus daripada trauma yang saya kena hadapi.
“Perkara terbabit merangkumi semua termasuk boyfriend (teman lelaki), suami dan keluarga.
“Setiap kali sebut (nama-nama terlibat), truma dan kegelisahan saya mula terganggu. Namun, tidak mengapa kerana semuanya akan baik-baik sahaja,” ujarnya. -KOSMO! ONLINE


Tang Jie-Ee Wei raih gelaran Orleans Masters
Oleh MUHAMMAD HELMEE RAMLI

9 April 2023, 5:49 pm
KUALA LUMPUR – Beregu campuran negara, Chen Tang Jie-Toh Ee Wei merangkul gelaran kedua musim ini apabila muncul juara pada Kejohanan Badminton Orleans Masters yang berlangsung di Orleans, Perancis.
Pada perlawanan akhir yang berlangsung di Palais Des Sports sebentar tadi, beregu No.26 dunia itu mencatat kemenangan 21-19, 21-17 ke atas wakil Taiwan, Ye Hong Wei-Lee Chia Hsin dalam tempoh 35 minit.
Kemenangan tersebut pastinya menjadi pembakar semangat buat pasangan sedang meningkat naik itu memandangkan mereka meletakkan sasaran untuk melayakkan diri ke temasya Sukan Olimpik Paris tahun depan.
Tang Jie-Ee Wei yang turun selaku pilihan ketujuh kejohanan terpaksa berhempas pulas di set pertama apabila diberi tentangan sengit pemain lawan sebelum menang 21-19 dalam tempoh 16 minit.
Memasuki set kedua, Hong Wei-Chia Hsin kembali memperkemaskan permainan dan menunjukkan aksi cukup agresif apabila berjaya mendahului 9-2, sekali gus mendapat harapan untuk mengheret perlawanan ke set penentuan.
Bagaimanapun, Tang Jie-Ee Wei tetap tenang dan menyusun semula permainan untuk mengutip mata demi mata sebelum berjaya menyamakan kedudukan 12-12 seterusnya memuktamadkan kejuaraan dengan kemenangan 21-17.

Untuk rekod, Tang Jie-Ee Wei merangkul gelaran sulung mereka musim ini ketika memenangi Cabaran Antarabangsa (IC) Iran Februari lalu selain tiga kali mara ke suku akhir pada Terbuka Malaysia, Terbuka Jerman serta Terbuka Switzerland. – KOSMO! ONLINE


Ugut pelancong China, seorang lagi dipanggil rakam keterangan
Oleh TUAN NURHIDAYAH TUAN AB.GHANI

9 April 2023, 4:34 pm
KUALA LUMPUR – Polis akan merakam percakapan seorang lagi individu bagi membantu siasatan kes anggota pasukan itu didakwa memeras ugut wanita warga China kerana gagal menunjukkan pasport ketika sekatan jalan raya di Bulatan Dato Onn, minggu lalu.
Ketua Polis Daerah Dang Wangi, Asisten Komisioner Noor Dellhan Yahya berkata, identiti individu tersebut akan didedahkan selepas proses rakaman keterangan selesai.
Khamis lalu, Pemangku Ketua Polis Kuala Lumpur, Datuk Yahaya Othman memberitahu seramai lima individu termasuk anggota polis terlibat telah dirakam keterangan, manakala dua lagi individu akan dipanggil bagi membantu siasatan.
Yahaya berkata, dua individu terbabit merupakan pemandu e-hailing yang membawa warga China berkenaan serta seorang lagi wanita warga tempatan yang merupakan rakannya yang berada dalam kenderaan sama ketika kejadian.
Terdahulu, video dimuat naik di TikTok @cs_kuan, memaparkan seorang wanita sedang mengulas isu berkenaan dalam bahasa Cina bersama sedikit rakaman kejadian.
Berdasarkan kapsyen video tersebut, anggota polis terlibat didakwa memeras wang sebanyak RM200 daripada seorang wanita berasal dari China ekoran gagal menunjukkan pasportnya kerana tertinggal di hotel.

Mengulas lanjut kes berkenaan, Yahaya berkata, pihaknya akan mendapatkan bantuan  Polis Antarabangsa (Interpol) dan kedutaan China bagi mengesan pelancong wanita yang didakwa diperas ugut anggota penguat kuasa bagi membantu siasatan.
“Kita sudah kenal pasti wanita itu, namun hasil semakan status keberadaan wanita tersebut di negara ini masih belum dapat maklum balas daripada pihak Imigresen.
“Dalam pada itu, nama yang digunakannya (pelancong China) di aplikasi TikTok juga bukan nama sebenar, jadi kita minta bantuan daripada kedutaan China dan Interpol untuk mendapatkan maklumat itu,” katanya ketika dihubungi Kosmo! -KOSMO! ONLINE


Yayasan Bank Rakyat bantu 200 keluarga asnaf
Oleh SITI A'ISYAH SUKAIMI

9 April 2023, 3:43 pm
PETALING JAYA – Seramai 200 keluarga asnaf dibantu menerusi Program Pemberian Bakul Makanan anjuran Yayasan Bank Rakyat (YBR) sempena bulan Ramadan di sekitar Perlis dalam usaha menyantuni golongan tersebut di samping mengeratkan silaturahim.
Pemberian bantuan itu dihantar dari rumah ke rumah oleh Pengurus Besar YBR, Syaiful Rizal Abdul Ghani yang hadir menyantuni sendiri 200 keluarga asnaf itu.
Sesi perasmian program tersebut turut dihadiri oleh Pengerusi Gerakan Belia 4B Malaysia Kawasan Padang Besar, Rizal Ismail serta Pengurus Komunikasi Korporat YBR, Mohamad Ghazali Zainal Abidin.
Syaiful Rizal berkata, bantuan khas ini diberikan kepada setiap keluarga asnaf serta anak yatim yang telah dikenal pasti melalui Gerakan Belia 4B Malaysia Kawasan Padang Besar bagi memudahkan proses pemberian bantuan.
Katanya, bantuan ini dapat memberi sedikit kelegaan serta membantu dalam menghayati keberkatan, kepentingan, tuntutan dan cabaran beramal sepanjang bulan Ramadan.
“YBR amat menitikberatkan golongan yang memerlukan bantuan terutama anak yatim, asnaf dan gelandangan yang kurang mendapat perhatian daripada masyarakat luar.

“Justeru, YBR akan sentiasa berusaha untuk memperbanyakkan lagi bantuan-bantuan lain bagi meringankan beban mereka yang kurang bernasib baik,” katanya dalam kenyataan, hari ini.
Beliau memberitahu, usaha ini bukan sahaja membantu mereka yang memerlukan, malah diharapkan menjadi pemangkin kepada organisasi lain untuk turut sama menyantuni mereka yang tidak bernasib baik dalam mengharungi kehidupan dan ekonomi yang semakin mencabar.
Sementara itu, Rizal berkata, beliau mengucapkan terima kasih kepada pihak YBR kerana turun padang melawat mereka yang kurang bernasib baik serta diharapkan bantuan tersebut dapat memberi sinar keceriaan di bulan Ramadan dan sebagai persiapan menyambut Aidilfitri.
“Saya berharap lebih banyak program- program sebegini dapat diadakan, sekali gus dapat merapatkan lagi ukhuwah di antara organisasi luar dengan masyarakat di Padang Besar ini,” katanya.
Terdahulu, Program Pemberian Bakul Makanan Kepada Keluarga Asnaf sempena bulan Ramadan di sekitar Perlis melibatkan peruntukan setiap keluarga sebanyak RM150. – KOSMO! ONLINE


Iran pasang kamera pintar kesan wanita tidak bertudung
Oleh KOSMO!

9 April 2023, 4:20 pm
TEHERAN – Iran akan mula memasang kamera sistem pengawasan untuk menangkap wanita yang melanggar undang-undang pemakaian tudung yang ketat di negara itu, lapor agensi berita United Press International (UPI).
Agensi berita prokerajaan, Tasnim berkata, polis telah melancarkan langkah inovatif untuk mencegah ketegangan konflik yang menyelubungi undang-undang pemakaian hijab menggunakan kamera pintar di tempat awam untuk mengenal pasti individu yang melanggar norma.
“Orang yang didapati melanggar etika berpakaian akan dihantar mesej amaran oleh pihak berkuasa,” kata laporan itu.
Kematian Mahsa Amini, 22, pada September 2022 selepas ditahan kerana tidak memakai tudung dengan sempurna mencetuskan bantahan di seluruh Iran.
Minggu lalu, Kementerian Dalam Negeri Iran meningkatkan pegangannya terhadap undang-undang tersebut dengan mengatakan bahawa tudung adalah salah satu asas tamadun negara Iran.
Tindakan itu dibuat selepas sebuah video tular yang memaparkan seorang lelaki Iran membaling yogurt kepada dua wanita yang tidak bertudung. Wanita itu kemudian ditangkap oleh pasukan keselamatan Iran. – Agensi


Wanita batal hasrat terjun tingkat 8 selepas dipujuk kakak
Oleh TUAN NURHIDAYAH TUAN AB.GHANI

9 April 2023, 4:13 pm
KAJANG – Seorang wanita membatalkan hasrat terjun bangunan dari tingkat lapan setelah dipujuk kakaknya dalam kejadian di sebuah pangsapuri di Sungai Tangkas di sini tengah hari tadi.
Komander Operasi, Pegawai Bomba Kanan II, Shamsul Kamarudin berkata, seramai tujuh anggota dan pegawai bersama jentera dari Balai Bomba dan Penyelamat (BBP) Bangi dikejarkan ke lokasi kejadian selepas menerima panggilan pada pukul 1.45 tengah hari.
“Setibanya di lokasi, kami mendapati wanita terbabit bertindak mengunci bilik sebelum berada di luar tingkap bilik tidurnya.
“Mangsa yang berusia 27 tahun itu bagaimanapun berjaya dipujuk kakaknya,” katanya dalam satu kenyataan hari ini.
Menurut Shamsul, mangsa kemudian diserahkan kepada polis untuk tindakan selanjutnya. – KOSMO! ONLINE


Sebuah PPS dibuka tempatkan mangsa ribut
Oleh MOHD. HUSNI MOHD. NOOR

9 April 2023, 4:22 pm
SEPANG – Sebuah pusat pemindahan sementara (PPS) dibuka di Balai Raya Majlis Pengurusan Komuniti Kampung (MPKK) Pulau Meranti, Dengkil di sini bagi menempatkan mangsa terjejas ribut, petang semalam.
Ketua Polis Daerah Sepang, Asisten Komisioner Wan Kamarul Azran Wan Yusof berkata, PPS itu kini menempatkan tujuh mangsa membabitkan satu keluarga.
Beliau berkata, mangsa terpaksa ditempatkan di balai raya itu memandangkan kediaman mereka mengalami kerosakan akibat ribut petang semalam.
“Mangsa menetap di Pangsapuri Angsana, Pulau Meranti namun, terpaksa dipindahkan selepas bumbung kediaman rosak dipukul ribut,” katanya ketika dihubungi hari ini.
Katanya, ada beberapa mangsa lain turut terjejas akibat insiden itu namun, mereka kini berlindung di rumah saudara masing-masing.
Dalam kejadian ribut kira-kira pukul 4.30 petang semalam, lebih 20 lokasi di sekitar Kampung Pulau Meranti, Taman Putra Perdana dan Apartment Angsana Bukit Puchong 2 dilandar ribut.

Kejadian itu menyebabkan beberapa infrastruktur awam, masjid, surau, premis perniagaan dan rumah penduduk turut mengalami kerosakan dan khemah peniaga Bazar Ramadan di Taman Putra Perdana, di sini, turut rosak dipukul ribut dan diterbangkan angin.- KOSMO! ONLINE


Pemilik Pesona merah tular gaduh dengan pemandu lori diberkas
Oleh SITI NUR MAS ERAH AMRAN

9 April 2023, 4:09 pm
SEBERANG PERAI – Polis menahan seorang lelaki tempatan susulan tular satu rakaman video kejadian pergaduhan membabitkan dua individu yang juga pengguna jalan raya di Jalan Permatang Janggus, di sini semalam.
Ketua Polis Daerah Seberang Perai Tengah (SPT), Asisten Komisioner Tan Cheng San berkata, suspek yang berusia dalam lingkungan 30-an itu diberkas selepas pihaknya terkesan satu video pergaduhan menggunakan senjata dan merosakkan kenderaan pada hari sama.
Menurutnya, siasatan awal mendapati kejadian berlaku di Jalan Permatang Janggus menghala ke Permatang Pauh pada tarikh dan masa yang tidak dapat dipastikan.
“Menerusi video itu, kelihatan sebuah kereta dan lori berhimpit antara satu sama lain sebelum kedua-dua pemandu memberhentikan kenderaan masing-masing dan bergaduh.
“Pemandu kereta dilihat telah mengeluarkan satu objek dari dalam bonet belakang keretanya dan bertindak memukul nombor plat hadapan lori terbabit,” katanya dalam kenyataan, hari ini.
Beliau memberitahu, kes tersebut disiasat mengikut Seksyen 427 Kanun Keseksaan,” katanya.

Semalam, tular satu video berdurasi dua minit 40 saat yang dimuat naik di laman Twitter milik ‘Nan Manjoi’ yang memaparkan pergaduhan menggunakan senjata dan merosakkan kenderaan membabitkan pemandu kereta jenis Proton Persona berwarna merah dan lori. – KOSMO! ONLINE


Tiga lelaki dicekup belum sempat cari ‘duit raya’
Oleh ADNAN IBRAHIM

9 April 2023, 3:59 pm
BATU PAHAT – Hasrat tiga lelaki warga tempatan untuk mencari ‘duit raya’ dengan menjual mercun tanpa lesen akhirnya membawa padah selepas ditahan polis dalam dua kejadian berasingan di sini, malam semalam.
Ketua Polis Daerah Batu Pahat, Asisten Komisioner Ismail Dollah berkata, penahanan pertama berlaku kira-kira pukul 11.30 malam semalam melibatkan seorang lelaki berusia 30 tahun di tepi Tasik Merdeka, Bukit Pasir, di sini.
Katanya, dua lagi lelaki masing-masing berusia 28 dan 39 tahun ditahan pada pukul 2 pagi semasa sekatan jalan raya di Jalan Tanjung Laboh, di sini.
Jelasnya, kedua-dua suspek dicekup selepas kereta Produa MyVi yang dinaiki mempunyai muatan mercun dan bunga api dan pemeriksaan mendapati ketiga-tiga lelaki berkenaan tidak mempunyai permit menjual mercun seperti ditetapkan.
“Kedua-dua kes di siasat di bawah Seksyen 8 Akta Bahan Letupan 1967 yang memperuntukan denda boleh sampai RM 10,000 atau penjara boleh sampai 7 tahun tahun atau kedua-duanya jika di sabitkan kesalahan,” katanya melalui kenyataan, hari ini.-KOSMO! ONLINE


Dua sahabat maut, Perodua Kancil bertembung van
Oleh ROHANA MOHD. NAWI

9 April 2023, 4:16 pm
PASIR PUTEH – Dua sahabat maut apabila kereta yang dinaiki mereka terbabas sebelum bertembung dengan sebuah van di Kilometer 26.5, Jalan Kuala Terengganu-Kota Bharu dekat Kampung Bukit Jawa, di sini tengah malam tadi.
Dalam kejadian kira-kira pukul 12.40 tengah malam itu, Mohamad Azrul Hakim Mohd.Rosli, 20, yang memandu kereta jenis Perodua Kancil dan rakannya, Muhammad Ammar Hakim Mohd. Zainuddin, 20, meninggal dunia di lokasi kejadian.
Ketua Polis Daerah Pasir Puteh, Superintendan Zaizul Rizal Zakaria berkata, siasatan awal mendapati, sebuah van jenis Foton yang dipandu seorang lelaki berusia 39 tahun bersama beberapa penumpang berada di laluan dari arah Kuala Terengganu ke Kota Bharu.
Menurutnya, semasa tiba di lokasi kejadian, kereta dinaiki kedua-dua mangsa yang berada di jalan bertentangan dipercayai telah memasuki laluan van tersebut.
“Keadaan itu menyebabkan kereta dan van tersebut bertembung. Pemandu kereta Perodua Kancil itu cedera parah pada kedua-dua belah kaki manakala rakannya di kepala dan mereka disahkan meninggal dunia di lokasi kejadian.
“Pemandu van hanya mengalami cedera ringan dan mayat kedua-dua mangsa dihantar ke Hospital Tengku Anis di sini untuk dibedah siasat,” katanya dalam satu kenyataan hari ini.

Menurut Zaizul Rizal, polis masih menjalankan siasatan lanjut berhubung nahas itu dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Peniaga mercun dakwa PPj ‘pilih kasih’ agih tapak
Oleh MOHD. HUSNI MOHD. NOOR

9 April 2023, 3:54 pm
PUTRAJAYA – Beberapa peniaga bunga api dan mercun di sini mendakwa ‘dianaktirikan’ selepas tidak dibenarkan berniaga di Dataran Putrajaya, Presint 3, di sini.
Mereka mendakwa Perbadanan Putrajaya (PPj) hanya meluluskan tiga tapak niaga mercun dan bunga api di sekitar Festival Ramadan Putrajaya 2023 (FRP 2023) tahun ini.
Seorang peniaga, Wan Mohd Zulhaziq Hafizi Zahari, 30, berkata, pihaknya mendapati salah satu daripada tapak jualan itu diberikan kepada kakitangan PPj sendiri.
Katanya, tahun lalu, enam tapak dibenarkan berbanding tiga tapak tahun ini walaupun banyak lagi ruang niaga boleh disediakan khususnya di sekitar FRP 2023, di sini.
“Kami hanya dibenarkan berniaga di tiga lokasi sahaja iaitu Pasar Presint 8, Bazar Ramadan Presint 9 dan di kawasan perniagaan Presint 15 dengan waktu perniagaan dihadkan antara tiga ke empat jam sehari.
“Kami sudah menyediakan stok mercun dan bunga api melebihi RM50,000 namun, setakat ini jualan kurang memberangsangkan disebabkan lokasi tidak strategik selain sikap pilih kasih PPj,” katanya ketika ditemui di sini semalam.

Katanya, PPj menolak permohonan berniaga di sekitar FRP 2023 atas alasan permohonan sudah ditutup dan ruang jualan terhad.
Wan Mohd Zulhaziq berkata, pihaknya sudah membuat laporan polis berhubung isu itu dan tidak akan teragak- agak untuk melapor kepada pihak Suruhanjaya Pencegahan Rasuah Malaysia (SPRM) untuk tindakan lanjut.
Katanya, bagi mengelak terus berdepan kerugian, pihaknya nekad membuka jualan di sekitar FRP 2023 pada kelmarin dan semalam namun, diarahkan tutup oleh PPj.
“Kami memohon PPj supaya meniliti semula masalah ini dan memberi pertimbangan bagi meluluskan tapak jual mercun dan bunga api kepada peniaga lain untuk berniaga di kawasan ini,” katanya.
Sementara itu, Presiden PPj, Datuk Fadlun Mak Ujud yang dihubungi melalui aplikasi WhatsApp memaklumkan, pihaknya akan memberi respon segera mengenai isu itu dalam masa terdekat.- KOSMO! ONLINE


[VIDEO] Baca al-Quran, Fuad Rahman buat ramai tersentuh
Oleh NUR AL-FAIRUZA SYARFA NOR SAIDI

9 April 2023, 3:43 pm
PETALING JAYA – Penyanyi yang juga bekas peserta program Gegar Vaganza musim kesembilan (GV9), Fuad Rahman menyentuh hati ramai dengan kelunakan suaranya mengalunkan bacaan al-Quran.
Penyanyi itu menjadi perhatian selepas dia bersama isteri, Tom muncul sebagai tetamu dalam sebuah program Astro, Geng Ngaji untuk mengalunkan beberapa baris ayat al-Quran.
Selepas rancangan tersebut disiarkan, Tom memuat naik babak mereka muncul dalam televisyen menerusi TikTok miliknya dengan kapsyen: “Fuad sahaja mengaji. Tom tidak pandai sangat.”
Rata-rata netizen kagum dan sebak apabila Fuad mengalunkan ayat al-Quran sambil ditemani Tom yang cantik mengenakan telekung berwarna kelabu di sisinya.
“Terbaik. Alhamdulillah. Jadi sebab itulah don’t judge a book by it’s cover (jangan menghakimi sesuatu daripada luaran). Semua ada kelebihan masing-masing,” kata peminat.
“Bergenang air mata saya. Insya-Allah, Tom ada suami untuk bimbing awak. Semoga Allah memberkati rumah tangga kalian berdua,” ujar pengikut lain.

“Allah melihat pengakhiran kita. Semoga Fuad dan Tom menjadi hamba Allah yang terpilih. Sayunya,” luah seorang lagi netizen.
Sekadar info, Tom dan Fuad mendirikan rumah tangga dalam sebuah majlis tertutup pada 26 Februari lalu di Batam, Indonesia.
Pasangan itu sebelum ini pernah menjalinkan hubungan sekitar 2005, namun ikatan tersebut terputus pada 2010 apabila Fuad ditahan pihak polis Singapura dan dijatuhkan hukuman penjara akibat penyalahgunaan dadah.
Cinta mereka kembali berputik selepas sama-sama terlibat dalam program GV9 tahun lalu. – KOSMO! ONLINE

@rajakingtom #gengngaji #astroria #live #gegarvaganza9 #tomfuadrahman #fuadrahmantom #tomfuadrahman #tomgv9 #singapore ♬ original sound – Tom


PRN: PN tetap guna logo Pas di Kelantan, Terengganu
Oleh TOREK SULONG

9 April 2023, 2:45 pm
PASIR PUTEH – Perikatan Nasional (PN) akan tetap menggunakan simbol bulan atau logo Pas bagi setiap calon gabungan parti tersebut pada Pilihan Raya Negeri (PRN) tidak lama lagi.
Pengerusinya, Tan Sri Muhyiddin Yassin berkata, penggunaan logo Pas itu akan diteruskan pada PRN selepas mengguna formula tersebut pada Pilihan Raya Umum ke-15 (PRU-15) yang lalu.
Menurutnya, sehubungan itu, isu penggunaan logo antara parti gabungan PN untuk bertanding pada PRN akan datang sudah selesai apabila keputusan itu dibuat.
“Dua buah negeri Pantai Timur iaitu Kelantan dan Terengganu akan terus kekal menggunakan simbol bulan manakala calon di empat negeri lain (Kedah, Pulau Pinang, Negeri Sembilan dan Selangor) akan guna logo PN.
“Pertemuan pada hari ini (semalam) membincangkan mengenai soal politik dan persiapan bagi berdepan PRN. Agihan kerusi gabungan di enam negeri sudah hampir selesai,” katanya kepada pemberita selepas mempengerusi Mesyuarat PN peringkat negeri Kelantan, di sini semalam. – KOSMO! ONLINE


Ratu lompat tali UiTM buru kejayaan dunia
Oleh ABDUL RAZAK IDRIS

9 April 2023, 2:20 pm
KUALA SELANGOR – Penuntut Universiti Teknologi Mara cawangan Selangor (UCS) Puncak Alam, Nadia Nazurah Amri, 22, tidak menyangka minat dalam sukan lompat tali berjaya melayakkannya bertanding di Kejohanan Dunia Lompat Tali 2023 di Colorado, Amerika Syarikat.
Menurut pelajar kursus Ijazah Sarjana Muda Pengurusan Hotel itu, selain dirinya, tiga lagi peserta dari universiti dan sekolah turut bersamanya untuk bersaing dengan peserta lain dari seantero dunia.
“Sebelum ini saya bersaing di peringkat ASEAN di Bangkok, Thailand dan berjaya mendapat No.12 untuk individu, No.5 acara berpasangan dan No.7 bagi berpasukan. Untuk kejohanan dunia saya dan tiga lagi peserta negara akan bertanding lompat tali kategori berprestasi tinggi sahaja.
“Saya berharap acara lompat tali yang mempunyai pelbagai kategori termasuk berirama, individu dan berpasukan yang saya ceburi sejak berusia sembilan tahun akan lebih dikenali dan menjadi sukan yang popular di negara ini,” katanya.
Nadia Nazurah berkata, latihan intensif setiap hari amat diperlukan untuk berjaya dalam sukan lompat tali kerana pemarkahan melibatkan teknik, kepantasan dan stamina.
Tambahnya, sukan lompat tali sudah lama disertainya sejak dari peringkat sekolah, negeri dan kebangsaan tetapi untuk ke peringkat dunia adalah julung kali buat dirinya.

“Sebelum ini peserta lompat tali negara hanya menyertai kejohanan peringkat Asia Pasifik dan untuk ke Colorado ia adalah kali pertama untuk saya dan tiga lagi peserta.
“Hasil sokongan pihak UiTM, pengurusan UCS dan keluarga, cita-cita saya untuk ‘melompat’ hingga ke peringkat antarabangsa telah dipermudahkan,” katanya yang berasal dari Perlis.
Mengulas lanjut, kunci kepada kemahiran melompat dengan penuh skil adalah minat dan komitmen yang tinggi, yang mana dia pasti akan melompat bila ada masa terluang dan setiap masa dia membawa tali ‘skipping’ di dalam beg sandangnya.
Untuk rekod, Kejohanan Lompat Tali Dunia 2023 yang bakal melibatkan 3,000 peserta dari lebih 30 negara, akan dianjurkan di Ed Robosn Arena di Colorado Springs, Colorado dari 16 hingga 23 Julai depan. – KOSMO! ONLINE


Suami isteri lapor anak hilang ditahan, disyaki terlibat kes rogol
Oleh DIYANATUL ATIQAH ZAKARYA

9 April 2023, 2:55 pm
MELAKA – Perbuatan sepasang suami isteri membuat laporan polis mendakwa anak remaja mereka hilang dari rumah di Jasin dekat sini bulan lalu membongkarkan perbuatan terkutuk mangsa diperkosa sejak tiga tahun lalu.
Lelaki berusia 36 tahun itu yang juga bapa tiri mangsa dan wanita 40 tahun, ibu kandung remaja terbabit diberkas sejurus tiba dari Sabah di Lapangan Terbang Antarabangsa Kuala Lumpur 2 (KLIA2), kira-kira pukul 9.30 malam tadi.
Ketua Polis Daerah Jasin, Deputi Superintendan Ahmad Jamil Radzi berkata, permohonan reman telah dilakukan dan mahkamah membenarkan suspek direman selama tujuh hari sehingga 15 April ini.
Katanya, perintah reman itu telah dikeluarkan Penolong Kanan Pendaftar Mahkamah Melaka, Siti Nur Ain Ariffin.
“Remaja terbabit telah membuat laporan polis memaklumkan dia telah dirogol oleh bapa tirinya selama tiga tahun.
“Susulan itu kita telah menahan suspek lelaki dan isterinya sejurus mereka tiba dari Sabah di KLIA2 malam tadi. Kedua-dua mereka kini direman selama tujuh hari bagi membantu siasatan,” katanya ketika dihubungi pemberita, hari ini.

Ujarnya, siasatan akan dilakukan mengikut Seksyen 376B/109 Kanun Keseksaan bagi kesalahan rogol dan bersubahat.
“Kita percaya jenayah yang berlaku adalah dalam pengetahuan si ibu, namun siasatan terperinci masih dilakukan. Suspek lelaki merupakan seorang pengawal keselamatan, manakala isterinya peniaga nasi lemak,” katanya.
Sebelum ini Kosmo! melaporkan ini, sepasang suami isteri mendakwa anak perempuan mereka berusia 16 tahun telah hilang dari kediaman di Jasin pada malam 17 Mac lalu.
Ibu remaja terbabit turut melakukan pelbagai usaha untuk menjejakinya seperti membuat hebahan di aplikasi WhatsApp, laman sosial Facebook serta menampal poster di setiap stesen minyak dan kedai serbaneka di sekitar pekan Jasin.
Pelajar tingkatan empat itu bagaimanapun berjaya ditemukan di Perak 18 Mac lalu dalam keadaan selamat dan tinggal bersama rakan lelakinya berusia 20-an. – KOSMO! ONLINE


[VIDEO] Dua remaja ditahan, 51 motosikal disita dalam Ops Samseng Jalanan
Oleh ABDUL RASHID ABDUL RAHMAN

9 April 2023, 3:13 pm
TEMERLOH – Polis menahan dua remaja lelaki dan menyita 51 buah motosikal dalam operasi Ops Samseng Jalanan yang dilakukan di sekitar bandar Temerloh, di sini awal pagi tadi.
Ketua Polis Daerah Temerloh, Asisten Komisioner Mohd Azhar Mohd Yusoff berkata, dalam operasi bermula pukul 1.30 pagi itu, dua remaja berumur 17 dan 22 tahun berkenaan ditahan kerana menunggang dalam keadaan berbahaya.
“Kes disiasat mengikut seksyen 42 (1) Akta Pengangkutan Jalan (APJ) 1987 yang jika disabitkan kesalahan boleh dikenakan hukuman penjara tidak melebihi lima tahun dan denda sehingga RM15,000 serta hilang kelayakan memegang atau mendapatkan lesen memandu selama tempoh tidak kurang lima tahun.
“Dalam operasi ini sebanyak 300 buah kenderaan diperiksa dan polis menyita 51 buah motosikal di bawah seksyen 64 (1) APJ 1987 atas kesalahan mengubah suai struktur asal,”katanya, di sini hari ini.
Tambahnya, sebanyak 251 notis saman atas pelbagai kesalahan termasuk 36 notis saman kerana tiada lesen memandu juga dikeluarkan.
Menurutnya, operasi yang berakhir pada pukul 6 pagi itu bertujuan untuk memastikan pengguna jalan raya mematuhi peraturan dan undang-undang jalan raya.

“Operasi ini menyasarkan penunggang motosikal kerana terdapat banyak aduan berkaitan salah laku penunggang motosikal terutama melibatkan pengubahsuaian ekszos dan lumba haram,”ujarnya.

View this post on Instagram

A post shared by Kosmo! Online | Akaun Rasmi (@kosmo_online)


Zaid Ibrahim minta Petronas jelaskan isu royalti Kelantan, Terengganu
Oleh KOSMO!

9 April 2023, 3:22 pm
PETALING JAYA – Petronas diharapkan dapat memberi penjelasan mengenai pemberian wang ihsan yang sepatutnya melibatkan royalti minyak kepada dua negeri iaitu Kelantan serta Terengganu.
Bekas Ahli Parlimen Kota Bharu, Datuk Zaid Ibrahim berkata, isu royalti itu perlu dijawab oleh syarikat berkaitan kerajaan (GLC) tersebut dan tidak boleh diwakili oleh mana-mana menteri atau ahli politik.
“Saya nak bercakap dengan Petronas, Petronas kena jawab semata-mata kerana kerajaan memiliki Petronas tidak bererti ahli politik kena jawab, Petronas lah sepatutnya kena jawab.
“Betul ke perjanjian ketika 1974 itu Kelantan dan Terengganu berhak mendapat bayaran tunai untuk minyak yang didapati offshore di luar persisiran pantai Kelantan dan Terengganu?
“Adakah perjanjian itu menyebut tentang ‘teritorial mortgage’, jadi Petronas harus jawab soalan ini, perjanjian 1974 itu jelas,” katanya melalui satu klip video di Facebook miliknya, semalam.
Tambahnya lagi, perjanjian 1974 itu jelas menunjukkan sekiranya minyak dan gas didapati ‘offshore’ yang bermaksud dalam konteks galian itu tidak kira berapa jarak batu yang digali.

“Dulu beria ahli politik nak bayar royalti minyak tetapi bila mereka jadi kerajaan, mereka kata wang ihsan.
“Saya tanya Petronas jawablah wang ihsan itu apa. Apakah Melaka, Negeri Sembilan dapat wang ihsan ini? jawablah apa yang dimaksudkan perjanjian tersebut.
“Saya nak penjelasan. Saya harap Petronas dapat jelaskan perkara ini, jelas lah tapi janganlah cakap wang ihsan, ini bagi saya tidak telus, saya harap pilihan raya yang dekat ini dapatlah dijelaskan,” ujarnya. – KOSMO! ONLINE


Malaysia serta mesyuarat khas OIC kutuk Israel
Oleh AMREE AHMAD

9 April 2023, 2:22 pm
PUTRAJAYA – Malaysia menyertai Mesyuarat Terbuka Luar Biasa Jawatankuasa Eksekutif Pertubuhan Kerjasama Islam (OIC) bagi bertindak atas kebiadaban Israel di Al-Aqsa.
Menurut kenyataan Wisma Putra di sini, Wakil Tetap Malaysia ke OIC yang juga ialah Duta Besar Malaysia ke Arab Saudi, Datuk Wan Zaidi Wan Abdullah telah mewakili negara.
Mesyuarat di ibu pejabat OIC di Jeddah semalam diadakan khusus membincangkan kes pencerobohan berterusan rejim Zionis atas permintaan daripada Palestin dan Jordan.
“Sesi khas itu turut ada penyelarasan dan rundingan bersama kerajaan Arab Saudi selaku Pengerusi Sidang Kemuncak OIC dan Jawatankuasa Eksekutif OIC,” kata Wisma Putra.
Pasukan keselamatan rejim Israel dilaporkan bertindak angkuh menceroboh sebelum menyerang dan menahan ganas lebih 400 jemaah di Masjid Al-Aqsa pada pagi 5 April lalu.
Mengulas lanjut, Wisma Putra menambah, pada mesyuarat ini, Wan Zaidi menyampaikan pendirian Malaysia menyokong perjuangan rakyat Palestin dan mengecam kejadian itu.

“Malaysia menyeru kesemua 56 negara anggota OIC agar bertegas dengan masyarakat global dalam mendesak Israel bagi menghentikan sebarang tindakan provokatif,” katanya. – KOSMO! ONLINE


Surat terbuka Syada Amzah, takkan kongsi foto ND Lala
Oleh MOHD. HAIKAL ISA

9 April 2023, 2:40 pm
PETALING JAYA – Adik kepada Shila Amzah yang juga merupakan seorang penyanyi iaitu Syada Amzah tidak akan lagi memuat naik foto bapanya, Datuk ND Lala yang berkahwin dengan wanita lain.
Syada atau nama sebenarnya, Nursyuhada Amir Amzah mendedahkan dia terpaksa menulis ‘surat’ terbuka dalam Instagram memandangkan bapanya itu tidak lagi ingin berhubung dengannya.
“Buat ayah, tiada lagi gambar anda bermula hari ini.
“Surat terbuka kerana tiada siapa yang mempunyai akses untuk bercakap dengan anda,” coretnya menerusi hantaran status terbaharu dalam Instagram.
Mengambil kesempatan merakamkan ucapan ulang tahun kelahiran ND Lala yang ke-62 hari ini, Syada bagaimanapun reda apabila bapanya itu meninggalkan keluarga dan memilih orang lain.
“Selamat hari ulang tahun ke-62. Terima kasih untuk segala pengorbanan membesarkan kami empat beradik.

“Mewakili adik-beradik lain yang saya tahu kewujudannya, kami terima sepenuh hati anda memilih untuk pergi sekali lagi dan anda tak pilih kami.
“Kami sebenarnya dah lama tahu tapi sekarang semuanya terang lagi nyata. Semoga itu semoga ini dengan kehidupan yang anda dah pilih. Ucapan selamat hari raya awal buat anda,” tulis Syada yang merupakan anak bongsu daripada empat beradik.
Terdahulu, hangat diperkatakan mengenai keretakan rumah tangga pasangan Datuk ND Lala dan isterinya yang dikahwini sejak 1989, Datin Fauziah Sarman.
Menerusi pendedahan yang dibuat oleh Fauziah sendiri, suaminya dipercayai telah beristeri muda yang difahamkan merupakan rakan Shila sendiri bernama Siti Munirah Abd. Ghani.
Menurut laporan media, Fauziah juga telah menfailkan perceraian di Mahkamah Rendah Syariah Hulu Langat pada Isnin lalu.
Difahamkan, Siti Munirah bukanlah asing dengan keluarga Fauziah dan ND Lala kerana dia merupakan rakan sekolah Shila.
Mereka sama-sama pernah belajar di Sekolah Menengah Kebangsaan Setapak Indah, Kuala Lumpur dan Siti Munirah sering berkunjung ke rumah mereka untuk majlis-majlis tertentu terutama melibatkan keluarga Shila. – KOSMO! ONLINE


PRN: PH, BN Pulau Pinang belum sepakat agih kerusi
Oleh SITI NUR MAS ERAH AMRAN

9 April 2023, 2:31 pm
SEBERANG PERAI – Pakatan Harapan (PH) Pulau Pinang belum mengadakan rundingan rasmi bersama Barisan Nasional (BN) berhubung peruntukan kerusi pada Pilihan Raya Negeri (PRN) akan datang.
Pengerusi PH Negeri, Chow Kon Yeow berkata, pihaknya kini sedang memuktamadkan kedudukan parti itu sebelum melangsungkan perbincangan dengan BN.
“Sebenarnya kita diberi sebulan untuk bincang dan sekarang sudah masuk minggu kedua. Perbincangan (tidak rasmi) memang berlaku tetapi niat kita adalah muktamadkan kedudukan sebelum bawa keputusan untuk bincang dengan BN.
“Dalam pilihan raya, kadang kala keputusan cuma boleh dibuat pada tempoh terakhir iaitu selepas pembubaran Dewan Undangan Negeri (DUN) atau pengumuman tarikh penamaan calon,” katanya kepada pemberita selepas merasmikan Kempen Derma Darah di Taman Chai Leng, di sini hari ini.
Mengulas kenyataan Ketua Setiausaha PH, Datuk Seri Saifudin Nasution Ismail yang menyatakan PH dan BN sebulat suara untuk mengekalkan penyandang parti bagi kerusi DUN, Kon Yeow memberitahu yang perkara tersebut adalah prinsip PH. – KOSMO! ONLINE


JPJ Negeri Sembilan keluarkan 3,548 notis kesalahan sepanjang Ramadan
Oleh NOR SHAFAWATI YUP

9 April 2023, 3:02 pm
SEREMBAN – Jabatan Pengangkutan Jalan (JPJ) Negeri Sembilan mengeluarkan sebanyak 3,548 notis atas pelbagai kesalahan menerusi operasi yang dijalankan sepanjang bulan Ramadan.
Pengarah JPJ Negeri Sembilan, Hanif Yusabra Yusuf berkata, dalam operasi bermula 23 Mac sehingga 6 April lalu, sebanyak 7,789 kenderaan telah diperiksa dan 1,847 buah daripadanya sudah diambil tindakan.
“Sebanyak 1,083 buah motosikal, 852 kereta, 45 kenderaan perkhidmatan awam, 1,372 kenderaan barangan dan 196 lain-lain kenderaan diperiksa dalam pelbagai operasi yang dijalankan JPJ sejak 1 Ramadan lalu.
“Kesalahan paling banyak dikesan adalah membabitkan perlesenan pemandu iaitu sebanyak 1,144 notis diikuti kesalahan perlesenan kenderaan (974) dan kesalahan teknikal (494),” katanya dalam kenyataan, di sini hari ini.
Hanif Yusabra berkata, daripada jumlah itu, 2,970 daripadanya adalah notis saman JPJ (P) 22, 160 notis arah periksa, 172 notis S82(1) Agensi Pengangkutan Awam Darat (APAD) dan selebihnya lain-lain notis. – KOSMO! ONLINE


Alumni Al-Azhar ‘kubu pertahanan’ akidah umat Islam – Anwar
Oleh KOSMO!

9 April 2023, 3:32 pm
PETALING JAYA – Perdana Menteri, Datuk Seri Anwar Ibrahim berkata, pendidikan, kefahaman dan fikrah Islam yang dipelopori oleh alumni Universiti Al-Azhar, Mesir menjadi ‘kubu pertahanan’ akidah umat Islam.
Dalam perutusan video sempena Sambutan Hari Al-Azhar Sedunia, beliau berkata menjadi tradisi bagi universiti terulung Islam itu menghasilkan ilmuwan yang memberi sumbangan besar bukan hanya kepada Malaysia, malah seluruh dunia.
“Ilmuwan Universiti Al-Azhar diharap dapat terus memperluas dakwah kesedaran dan pengisian ilmu khususnya dalam kalangan masyarakat madani.
“Sebab itu di Seri Perdana, saya sering menganjurkan majlis dan secara kebetulan sama ada syeikh yang datang dari (Universiti) Al-Azhar ataupun mufti atau ilmuwan yang majoriti besarnya adalah kelulusan atau alumni Al-Azhar,” katanya melalui satu video di akaun Twitter miliknya hari ini.
Semalam, majlis anjuran Rabitah Antarabangsa Alumni Al-Azhar Malaysia (WOAG Malaysia) telah diadakan di Masjid Wilayah Persekutuan, Kuala Lumpur.
Beliau turut menzahirkan penghargaan atas kejayaan WOAG menganjurkan majlis itu dan meluncurkan buku “Memahami Pemikiran Melampau”.

“Saya juga mendoakan agar perjumpaan itu dapat menghasilkan kejayaan yang baik untuk mengangkat martabat umat Islam melalui pencerdasan dan kecelikan budaya berdasarkan kefahaman terhadap Islam,” katanya.
Program sambutan tersebut diadakan sempena genap 1,083 tahun penubuhan Universiti Al-Azhar dan sambutan Hari Al-Azhar Sedunia di peringkat global dicetuskan oleh Pejabat Syeikh Al-Azhar di Mesir. – KOSMO! ONLINE.


Perantau diharap tidak bergantung laluan Gua Musang
Oleh MUHAMMAD AYMAN GHAFFA

9 April 2023, 1:28 pm
KOTA BHARU – Perantau dari ibu negara atau negeri lain dinasihatkan tidak hanya bergantung kepada laluan di Gua Musang untuk pulang ke kampung halaman mereka di Kelantan pada sambutan Hari Raya Aidilfitri, tahun ini.
Ketua Pengarah Jabatan Pengangkutan Jalan (JPJ), Datuk Zailani Hashim berkata, ini kerana, penutupan dua jalan bagi tujuan kerja-kerja pemasangan cerucuk jambatan bagi Projek Lingkaran Tengah Utama (LTU) pakej 3B dan 3C di Gua Musang ketika ini dikhabarkan telah menyebabkan kesesakan trafik.
Menurutnya, sehubungan itu, pengguna jalan raya perlu mencari laluan lain untuk masuk ke Kelantan selain melalui daerah Gua Musang atau Kuala Krai.
“Mereka tidak boleh bergantung harap hanya pada laluan berkenaan (Gua Musang) kerana ada banyak jalan pilihan untuk pulang ke Kelantan.
“Selain jalan Raub-Merapoh-Gua Musang, laluan Simpang Pulai, Ipoh (Perak) dan Lebuh Raya Pantai Timur (LPT) merupakan antara jalan alternatif yang lazim digunakan oleh pengguna jalan raya untuk masuk ke Kelantan,” katanya pada sidang akhbar di Majlis berbuka Puasa JPJ Negeri Kelantan di Panji di sini semalam.
Mengulas lanjut, Zailani memberitahu, pihak JPJ bekerjasama dengan polis untuk menyuraikan trafik di sekitar Gua Musang dan Kuala Krai agar perjalanan lancar meskipun berkemungkinan besar berdepan kesesakan lalu lintas di kawasan terbabit.

Menurutnya, selain itu, JPJ akan mengadakan pengecualian kenderaan terutamanya lori tertentu menjelang sambutan Hari Raya Aidilfitri.
“Hanya lori atau kenderaan komersial yang mengangkat barang keperluan terutamanya makanan dibenarkan berada di atas jalan raya bagi mengelakkan kesesakan terutamanya di Gua Musang,” katanya.
Kosmo! sebelum ini melaporkan, dua laluan utama di Gua Musang mulai sesak apabila ditutup sepenuhnya pada 2 April untuk kerja pemasangan cerucuk jambatan bagi pembinaan LTU Pakej 3B dan 3C.
Jalan menghala ke bandar Gua Musang bermula dari bulatan Tanah Putih ke simpang Kampung Pulai dan Jalan Kesedar Putra mendapati, laluan tersebut sesak dengan kenderaan hampir setiap hari.
Bagaimanapun, pengguna jalan raya boleh menggunakan laluan alternatif FT008 melalui hadapan Ibu Pejabat Polis Daerah (IPD) Gua Musang, FT 2744 (hadapan Hospital Gua Musang) dan FT2746 (Jalan Pulai). – KOSMO! ONLINE


Bas ekspres dua tingkat terbakar
Oleh TUAN NURHIDAYAH TUAN AB.GHANI

9 April 2023, 1:38 pm
KUALA LUMPUR – Seramai 20 penumpang bersama seorang pemandu bas ekspres dua tingkat dilaporkan selamat setelah kenderaan terbabit terbakar di Jalan Tuanku Abdul Halim, di sini semalam.
Komander Operasi, Pegawai Bomba Kanan II, Fadil Hesam Mohamed berkata, Pusat Gerakan Operasi Kuala Lumpur menerima panggilan panggilan kecemasan kira-kira pukul 10.23 malam.
“Seramai 17 anggota dan pegawai bersama jentera dari Balai Bomba dan Penyelamat (BBP) Sentul dan Sri Hartamas bergegas ke lokasi kejadian.
“Setibanya di lokasi, kita mendapati kejadian kebakaran melibatkan sebuah bas ekspres yang dianggarkan terbakar 50 peratus,” katanya dalam kenyataan, semalam.
Menurut Fadil, bas tersebut dalam perjalanan dari KL Sentral menghala ke Jalan Tuanku Abdul Halim.
Katanya, kesemua penumpang dan pemandu bas selamat.

“Kebakaran berjaya dikawal kira-kira pukul 11.47 malam dan padam sepenuhnya pada 12.09 tengah malam manakala punca kebakaran masih dalam siasatan,” ujarnya. – KOSMO! ONLINE.


Harga juadah mahal, bazar Ramadan lengang
Oleh NIK NUR IMAN WAHYU

9 April 2023, 2:00 pm
PETALING JAYA – Seorang pengguna TikTok meluahkan rasa kecewa kerana harga makanan di bazar Ramadan yang didakwa semakin tidak masuk akal.
Menerusi video yang dikongsi M Ruh Naim turut memaparkan suasana lengang berlaku di sebuah bazar Ramadan di Shah Alam yang dikunjunginya.
“Peniaga lebih ramai daripada pelanggan. Nak sokong, tetapi harga biarlah berbaloi. Semoga dipermudahkan,” katanya di ruangan kapsyen.
Menjengah ke ruangan komen, rata-rata orang ramai bersetuju dengan harga di bazar Ramadan yang semakin mahal.
“Sesetengah tempat karipap RM1.50, goncang dengar isi di dalam,” kata Amalrasul.
“Rangka ayam RM5 agak-agaklah. Contoh yang lain harga tinggi ada saja yang masih berbaloi,” ujar Anakin Skywalker.

Tidak kurang juga orang ramai yang berpendapat desakan ekonomi yang semakin mencabar membuatkan peniaga terpaksa menaikkan harga kerana kos membeli bahan mentah juga tinggi.
“Bukan tak mahu letak harga rendah, tapi kos bahan mentah dah naik,” ujar Suri. – KOSMO! ONLINE